

VLADA REPUBLIKE HRVATSKE

Zagreb, 28. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede, šumarstva i ribarstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Nacrt konačnog prijedloga zakona o izmjenama i dopunama Zakona o poljoprivredi |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT**

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O POLJOPRIVREDI**

**Zagreb, studeni 2024.**

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O POLJOPRIVREDI**

**Članak 1.**

U Zakonu o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.), u članku 1. riječi: „sustav poljoprivrednih knjigovodstvenih podataka“ zamjenjuju se riječima: „mreža podataka o održivosti poljoprivrednih gospodarstava“.

**Članak 2.**

U članku 2. stavku 1. točki 8. riječi: „kako je posljednji puta izmijenjena Uredbom (EU) br. 1318/2013 Europskog parlamenta i Vijeća od 22. listopada 2013. o izmjeni Uredbe Vijeća (EZ) br. 1217/2009 o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (SL L 340, 17. 12. 2013.)“ zamjenjuju se riječima: „kako je posljednji puta izmijenjena Uredbom (EU) 2023/2674 Europskog parlamenta i Vijeća od 22. studenoga 2023. o izmjeni Uredbe Vijeća (EZ) br. 1217/2009 u pogledu pretvorbe sustava poljoprivrednih knjigovodstvenih podataka u mrežu podataka o održivosti poljoprivrednih gospodarstava (SL L 2023/2674, 29. 11. 2023.)“.

Iza točke 16. briše se točka i dodaje se točka 17. koja glasi:

„17. Provedbene uredbe Komisije (EU) 2022/128 od 21. prosinca 2021. o utvrđivanju pravila za primjenu Uredbe (EU) 2021/2116 Europskog parlamenta i Vijeća u pogledu agencija za plaćanja i drugih tijela, financijskog upravljanja, poravnanja računa, provjera, sredstava osiguranja i transparentnosti (SL L 20, 31. 1. 2022.).“.

**Članak 3.**

U članku 3. stavak 1. mijenja se i glasi:

„(1) Pojedini pojmovi u smislu ovoga Zakona imaju sljedeće značenje:

1. *poljoprivrednik* je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba

2. *samoopskrbno poljoprivredno gospodarstvo* je fizička osoba poljoprivrednik koja se za osobne potrebe bavi poljoprivredom u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a temelji se na korištenju vlastitih i/ili unajmljenih proizvodnih resursa te na radu, uključujući prodaju, znanju i vještinama članova kućanstva i ekonomska veličina gospodarstva je manja ili jednaka iznosu od 3000 eura

3. *poljoprivredno gospodarstvo* čine sve proizvodne jedinice na kojima se obavlja poljoprivredna djelatnost i kojima upravlja poljoprivrednik, a koje se nalaze na području Republike Hrvatske

4. *poljoprivredna djelatnost* obuhvaća bilinogojstvo, stočarstvo i s njima povezane uslužne djelatnosti, u skladu sa skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti 2025. – NKD 2025.

5. *primarna poljoprivredna proizvodnja* je proizvodnja proizvoda bilinogojstva ili stočarstva navedenih u Prilogu I. Ugovora o funkcioniranju Europske unije bez obavljanja dodatnih radnji kojima bi se promijenila priroda tih proizvoda

6. *priprema proizvoda za tržište* obuhvaća postupke pripreme, kao što su čišćenje, pranje, rezanje, ljuštenje, obrezivanje i sušenje proizvoda bez njihova pretvaranja u prerađevine

7. *prerada poljoprivrednih proizvoda* je svako djelovanje na poljoprivrednom proizvodu čiji je rezultat proizvod koji je i sam poljoprivredni proizvod, osim djelatnosti na poljoprivrednim dobrima koje su prijeko potrebne za pripremu životinjskih ili biljnih proizvoda za prvu prodaju

8. *stavljanje na tržište* je držanje ili izlaganje radi prodaje, oglašavanje i ponuda na prodaju, isporuka ili bilo koji drugi način prodaje, kao i izravna prodaja poljoprivrednih proizvoda krajnjim potrošačima koju obavlja poljoprivrednik ako se odvija u skladu sa zakonom kojim se uređuje područje trgovine, osim prve prodaje trgovcima i prerađivačima koju obavlja poljoprivrednik i svih djelatnosti povezanih s pripremom proizvoda za takvu prvu prodaju

9. *poljoprivredni proizvodi* su proizvodi iz Priloga I. Ugovora o funkcioniranju Europske unije, osim proizvoda ribarstva i akvakulture navedenih u Prilogu I. Uredbe (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 1184/2006 i (EZ) br. 1224/2009 i stavljanju izvan snage Uredbe Vijeća (EZ) br. 104/2000 (SL L 354, 28. 12. 2013.)

10. *posjednik proizvoda* je svaka fizička ili pravna osoba koja je u stvarnom posjedu određenog proizvoda

11. *doniranje hrane* je davanje hrane bez naknade od donatora hrane namijenjene krajnjem primatelju hrane, dok se davanje hrane bez naknade od građana namijenjene krajnjem primatelju hrane ne smatra doniranjem hrane

12. *doniranje hrane za životinje* je davanje hrane za životinje bez naknade od donatora hrane za životinje namijenjene krajnjem primatelju hrane za životinje, dok se davanje hrane za životinje bez naknade od građana namijenjene krajnjem primatelju hrane za životinje ne smatra doniranjem hrane za životinje

13. *posrednik u lancu doniranja hrane* je pravna osoba koja prikuplja hranu od donatora namijenjenu krajnjem primatelju hrane

14. *donator hrane* je pravna ili fizička osoba koja bez naknade daje hranu namijenjenu krajnjem primatelju hrane

15. *donator hrane za životinje* je pravna ili fizička osoba koja bez naknade daje hranu za životinje namijenjenu krajnjem primatelju hrane za životinje

16. *krajnji primatelj hrane* je socijalno ugrožena osoba i/ili osoba pogođena elementarnim nepogodama ili prirodnim katastrofama ili osoba koja se donatoru hrane odnosno posredniku u lancu doniranja hrane učini vjerojatnim da je u potrebi te neprofitna pravna osoba koja pruža uslugu smještaja i/ili prehrane štićenicima svog objekta, osim pučkih kuhinja

17. *krajnji primatelj hrane za životinje* je neprofitna pravna osoba koja vodi brigu i skrb o nezbrinutim životinjama ili životinjama koje se koriste za terapijske svrhe, socijalno ugrožena osoba i/ili osoba pogođena elementarnim nepogodama ili prirodnim katastrofama koja skrbi o vlastitim životinjama

18. *službene kontrole* jesu službene kontrole kako su definirane člankom 2. stavkom 1. Uredbe (EU) br. 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7. 4. 2017.) (u daljnjem tekstu: Uredba (EU) br. 2017/625) koje se provode radi verifikacije usklađenosti s pravilima iz članka 1. stavka 2. podstavaka a), c), e), i) i j) Uredbe (EU) br. 2017/625

19. *banka hrane* je organizacija koja prikuplja hranu od donatora namijenjenu krajnjem primatelju te je daje posredniku u lancu doniranja hrane. Pored navedenog, banka hrane može prikupljenu hranu od donatora dati i izravno krajnjem primatelju

20. *otpad od hrane* je sva hrana kako je definirana u članku 2. Uredbe (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1. 2. 2002.) (u daljnjem tekstu: Uredba (EZ) br. 178/2002) koja je postala otpad kako je definiran posebnim propisom kojim se uređuje gospodarenje otpadom

21. *informacijski sustav* obuhvaća skup međusobno povezanih tehnoloških rješenja i platformi kojima se informatizira i digitalizira poslovni proces

22. *nepravilnost* je povreda odredaba prava Europske unije koja proizlazi iz učinjene ili propuštene radnje od strane gospodarskog subjekta, a što je dovelo ili je moglo dovesti u pitanje opći proračun Europske unije ili proračune kojima Europska unija upravlja, bilo smanjenjem ili gubitkom prihoda iz vlastitih sredstava prikupljenih izravno u ime Europske unije, ili neopravdanim izdacima u smislu članka 1. stavka 2. Uredbe Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (SL L 312, 23. 12. 1995.)

23. *sumnja na prijevaru* je nepravilnost koja je razlog za pokretanje postupaka na nacionalnoj razini kako bi se utvrdilo postojanje postupanja s namjerom, osobito prijevare, iz članaka 3. i 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.) (u daljnjem tekstu: Direktiva (EU) br. 2017/1371)

24. *financijska korekcija* je instrument kojim se, nakon što je Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) utvrdila nepravilnost koju je počinio korisnik, umanjuju bespovratna sredstva ili nalaže povrat cijelog ili dijela financiranja isplaćenog korisniku.“.

**Članak 4.**

U članku 5. stavku 2. podstavku 1. riječi: „Uredbe (EU) br. 1306/2013“ zamjenjuju se riječima: „Uredbe (EU) br. 2021/2116“.

**Članak 5.**

U članku 6. riječi: „Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja)“ zamjenjuju se riječima: „Agencija za plaćanja“.

**Članak 6.**

Članak 8.a mijenja se i glasi:

„(1) Strateški plan Zajedničke poljoprivredne politike Republike Hrvatske 2023. – 2027. (u daljnjem tekstu: Strateški plan) je strateški plan Republike Hrvatske za provedbu mjera poljoprivredne politike u razdoblju 2023. – 2027., a koji se financira u okviru Europskog fonda za jamstva u poljoprivredi (u daljnjem tekstu: EFJP) i Europskog poljoprivrednog fonda za ruralni razvoj (u daljnjem tekstu: EPFRR).

(2) Strateški plan izrađuje se na temelju propisa kojima se definira institucionalni okvir za korištenje fondova Europske unije u okviru podijeljenog upravljanja u razdoblju 2021. – 2027. u Republici Hrvatskoj.

(3) Strateški plan odlukom donosi Vlada Republike Hrvatske na prijedlog Ministarstva, a nakon odobrenja Europske komisije.

(4) Potpora iz Strateškog plana može se dodijeliti na temelju:

– natječaja koje raspisuje Agencija za plaćanja za sve one intervencije za koje ne postoji unaprijed, u Strateškom planu, definirani jedinstveni korisnik i to u obliku:

1. otvorenog natječaja, odnosno natjecanja velikog broja nepoznatih korisnika te

2. ograničenog natječaja u kojem se ograničava natjecanje određenog broja korisnika definiranih u Strateškom planu

– natječaja koje raspisuju lokalne akcijske grupe za provedbu odabranih lokalnih razvojnih strategija

– izravne dodjele

– dodjele na temelju podnesenog zahtjeva

– Sporazuma o financiranju u svrhu provedbe financijskih instrumenata.

(5) Dodjela potpore u postupcima iz stavka 4. ovoga članka započinje javnom objavom Agencije za plaćanja ili Ministarstva ili lokalne akcijske grupe.

(6) Postupak dodjele potpore putem natječaja provodi se u fazama koje mogu uključivati:

1. podnošenje i zaprimanje zahtjeva za potporu

2. rangiranje zahtjeva za potporu

3. administrativnu kontrolu kriterija odabira

4. administrativnu kontrolu prihvatljivosti korisnika

5. administrativnu kontrolu prihvatljivosti projekta/aktivnosti

6. administrativnu kontrolu prihvatljivosti troškova

7. administrativnu kontrolu postupka nabave

8. kontrolu na terenu.

(7) Pojedine faze provedbe postupka dodjele potpore putem natječaja moguće je spajati te jednu ili više faza dodjele provesti zajedno.

(8) Potpora za intervencije koje se provode putem natječaja odobrava se korisniku na temelju zahtjeva za potporu.

(9) Zahtjev za potporu i zahtjev za isplatu Agenciji za plaćanja podnosi korisnik na jedan od sljedećih načina:

– dostavom prijave u izvorniku preporučenom pošiljkom ili neposredno u Agenciju za plaćanja

– popunjavanjem u elektroničkom obliku putem AGRONET-a i podnošenjem potpisane Potvrde o podnošenju u izvorniku preporučenom pošiljkom ili neposredno u Agenciju za plaćanja

– popunjavanjem u elektroničkom obliku putem AGRONET-a i podnošenjem u AGRONET-u putem Nacionalnog identifikacijskog i autentifikacijskog sustava (skraćeno: NIAS), koristeći vjerodajnicu značajne i više razine sigurnosti.

(10) Po zaprimanju svih zahtjeva za potporu podnesenih na natječaj sastavlja se rang-lista na temelju traženih procijenjenih iznosa potpore te traženog broja bodova na temelju odgovora na pitanja u zahtjevu za potporu od strane korisnika, u skladu s kriterijima odabira.

(11) Agencija za plaćanja provodi administrativnu kontrolu onih zahtjeva koji se na temelju traženih bodova nalaze iznad praga raspoloživih sredstava na rang-listi iz stavka 10. ovoga članka.

(12) Tijekom administrativne kontrole natječaja Agencija za plaćanja ne može dodijeliti veći broj bodova po pojedinom kriteriju odabira i ukupan broj bodova, kao ni iznos potpore veći od navedenog u obrascu zahtjeva za potporu.

(13) Agencija za plaćanja donosi odluke o zahtjevu korisnika iz stavka 8. ovoga članka za koje je provedena administrativna kontrola.

(14) Agencija za plaćanja donosi odluku o odbacivanju zahtjeva za potporu zbog nedostatnosti sredstava korisnicima za koje nije provedena administrativna kontrola zahtjeva za potporu jer se na temelju traženih bodova po kriterijima odabira nalaze na rang-listi iz stavka 10. ovoga članka ispod praga raspoloživih sredstava i korisnicima kojima je izdana odluka o rezultatu administrativne kontrole, a za koje sredstva nisu dostatna.

(15) Protiv odluke iz stavka 14. ovoga članka žalba nije dopuštena, ali se može pokrenuti upravni spor.

(16) Nakon provedene administrativne kontrole natječaja korisnici mogu tražiti isplatu sredstava u jednoj ili više rata i/ili isplatu predujma.

(17) Potpora za intervencije koje se provode putem natječaja isplaćuje se korisniku na temelju zahtjeva za isplatu predujma / zahtjeva za isplatu.

(18) Agencija za plaćanja donijet će odluke o zahtjevu korisnika iz stavka 17. ovoga članka najkasnije u roku od 90 dana od dana podnošenja urednog zahtjeva za isplatu / zahtjeva za isplatu predujma.

(19) Na odluku iz stavka 18. ovoga članka korisnik može izjaviti žalbu u skladu s odredbama članka 15. ovoga Zakona.

(20) Žalba na odluku iz stavka 18. ovoga članka ne odgađa izvršenje pobijane odluke.

(21) U provedbi intervencija iz Strateškog plana koje se provode putem natječaja, Agencija za plaćanja provodi kontrolu ulaganja na terenu kroz redovite kontrole: kontrolu prije i nakon isplate sredstava i kontrolu tijekom razdoblja nakon konačne isplate u slučajevima i pod uvjetima koji su propisani pravilnicima za pojedinu intervenciju iz stavka 27. ovoga članka.

(22) Osim redovite kontrole iz stavka 21. ovoga članka, kontrola na terenu može se provoditi u bilo kojem trenutku tijekom postupka dodjele potpore, provedbe projekta i nakon konačne isplate.

(23) Kontrolu ulaganja može obavljati Ministarstvo, Agencija za reviziju sustava provedbe programa Europske unije, Europska komisija, Europski revizorski sud, Europski ured za borbu protiv prijevara (OLAF) te druge institucije koje za to imaju ovlasti po posebnim propisima.

(24) Agencija za plaćanja može u svakom trenutku postupka dodjele potpore, provedbe projekta i nakon konačne isplate donijeti odluku kojom će odbiti zahtjev korisnika, umanjiti potporu odnosno ukinuti odluku i zatražiti povrat djelomičnog ili cjelokupnog iznosa sredstava isplaćenih korisniku ako korisnik ne ispunjava obveze propisane ovim Zakonom, pravilnikom, natječajem ili drugim primjenjivim nacionalnim propisima ili propisima Europske unije.

(25) Na odluku iz stavka 24. ovoga članka korisnik može izjaviti žalbu u skladu s odredbama članka 15. ovoga Zakona.

(26) Žalba na odluku iz stavka 24. ovoga članka ne odgađa izvršenje pobijane odluke.

(27) Provedbu intervencija iz Strateškog plana, uključujući postupanja Agencije za plaćanja u provedbi Strateškog plana ministar propisuje pravilnicima, a provedba intervencija koje se odnose na financijske instrumente definira se sporazumima o financiranju.

(28) Pravilnicima iz stavka 27. ovoga članka propisuju se, ovisno o vrsti intervencije iz Strateškog plana, osnovne odredbe, uvjeti prihvatljivosti korisnika i projekta, uvjeti prihvatljivosti i vrste troškova, intenzitet i visina potpore, kriteriji odabira, odredbe o natječaju, postupak dodjele potpore, postupak provedbe projekta, promjene u postupku provedbe projekta, petogodišnje razdoblje nakon konačne isplate potpore, kontrola na terenu, informiranje javnosti, primjena financijskih korekcija, povrat sredstava, raskid ugovora o financiranju, odustajanje korisnika te način izjavljivanja žalbi korisnika.“.

**Članak 7.**

Iza članka 8.b dodaju se naslovi iznad članaka i članci 8.c do 8.g koji glase:

„Zaštita financijskih interesa Europske unije u provedbi Strateškog plana

Članak 8.c

(1) Agencija za plaćanja, u suradnji s Ministarstvom u skladu sa člankom 59. Uredbe (EU) br. 2021/2116, osigurava učinkovitu zaštitu financijskih interesa Europske unije i Republike Hrvatske te uspostavlja sustav upravljanja i kontrola koje uključuju provjere u postupku dodjele potpore kao i provjere tijekom provedbe projekta i nakon konačne isplate kako bi na učinkovit način i razmjerno u odnosu na administrativno i financijsko opterećenje utvrdila, spriječila i sankcionirala nepravilnosti, a posebno pokušaj prijevare i umjetnih stvaranja uvjeta za ostvarivanje prava na potporu.

(2) Agencija za plaćanja i Ministarstvo će u postupanju iz stavka 1. ovoga članka osigurati da su administrativne kazne, sankcije, umanjenja potpore i financijske korekcije, koje se primjenjuju proporcionalne i stupnjevane s obzirom na težinu, opseg, trajanje ili ponavljanje utvrđene nesukladnosti i/ili nepravilnosti.

(3) Nepravilnosti koje imaju za posljedicu odbijanje zahtjeva odnose se na neispunjavanje uvjeta prihvatljivosti korisnika ili projekta kako je utvrđeno u Strateškom planu i pravilnicima iz članka 8.a stavka 27. ovoga Zakona.

(4) Kada u postupku dodjele i/ili isplate potpore Agencija za plaćanja utvrdi postojanje sumnje na prijevaru za kaznena dijela iz članka 3 i 4. Direktive (EU) br. 2017/1371, Agencija za plaćanja zastaje s postupkom dodjele i/ili isplate potpore te podnosi kaznenu prijavu nadležnom tijelu.

(5) Nakon što zaprimi od nadležnog tijela obavijest da je pokrenut kazneni postupak za kaznena dijela iz članka 3 i 4. Direktive (EU) br. 2017/1371 Agencija za plaćanja dostavlja korisniku Obavijest o privremenoj odgodi dodjele i/ili isplate potpore.

(6) Ako nadležna pravosudna tijela odbace kaznenu prijavu, obustave kazneni postupak, donesu pravomoćnu odbijajuću presudu ili pravomoćnom presudom oslobode korisnika za počinjenje kaznenog djela u kaznenom postupku pokrenutom na temelju sumnje na prijevaru, Agencija za plaćanja će korisnika kojemu je izdana Obavijest iz stavka 5. ovoga članka u roku od 30 dana od zaprimanja odluke/rješenja pravosudnog tijela obavijestiti o nastavku postupka dodjele i/ili isplate potpore.

(7) Agencija za plaćanja će korisnicima kojima je izrečena pravomoćna presuda kojom se proglašava krivim za počinjenje kaznenog dijela za kaznena dijela iz članka 3 i 4. Direktive (EU) br. 2017/1371:

– odbiti sve zahtjeve koji su u tijeku postupka administrativne kontrole

– raskinuti sve važeće Ugovore o financiranju za projekte koji nisu isplaćeni u cijelosti, u slučajevima kada se Ugovori o financiranju sklapaju

– poništiti sve Odluke koje je izdala, a kojima su stekli prava na potporu

– obustaviti sva plaćanja

– zatražiti povrat sredstava u odnosu na ona sredstva koja nisu predmetom instituta oduzimanja imovinske koristi u kaznenom postupku za sve projekte / zahtjeve koji već nisu konačno isplaćeni.

(8) Na akte Agencije za plaćanja donesene u postupcima iz stavka 7. ovoga članka korisnik ne može izjaviti žalbu već može pokrenuti upravni spor.

(9) Osoba koju su nadležna pravosudna tijela pravomoćnom presudom proglasila krivom te fizičke i pravne osobe u kojima je osuđena osoba vlasnik obrta i/ili nositelj/član poljoprivrednog gospodarstva i/ili osnivač/član društva i/ili osoba ovlaštena za zastupanje, neovisno o udjelu vlasničkih ili upravljačkih prava, u kalendarskoj godini donošenja pravomoćne presude i u slijedeće tri kalendarske godine isključuju se iz mogućnosti dodjele potpore iz EPFRR i EFJP.

(10) Posljedica u slučaju utvrđenog umjetnog stvaranja uvjeta u skladu sa člankom 62. Uredbe (EU) br. 2021/2116 je odbijanje zahtjeva korisnika ili ukidanje pogodnosti koje su umjetno stvorene.

(11) Administrativne mjere, umanjenja potpore i financijske korekcije ministar propisuje pravilnicima iz članka 8.a stavka 27. ovoga Zakona.

Podaci o identifikaciji korisnika i grupa u provedbi Strateškog plana

Članak 8.d

(1) Korisnici u zahtjevima za potporu i zahtjevima za isplatu dostavljaju informacije potrebne za njihovu identifikaciju, uključujući, prema potrebi, identifikaciju grupe kako je propisano propisom kojim se uređuje računovodstvo poduzetnika.

(2) Korisnik će se u zahtjevu za potporu i zahtjevu za isplatu obavezati na dostavu podataka kako je propisano člankom 44. stavkom 1. Provedbene uredbe Komisije (EU) 2022/128 оd 21. prosinca 2021. o utvrđivanju pravila za primjenu Uredbe (EU) 2021/2116 Europskog parlamenta i Vijeća u pogledu agencija za plaćanja i drugih tijela, financijskog upravljanja, poravnanja računa, provjera, sredstava osiguranja i transparentnosti (SL L 20, 31. 1. 2022.) i propisima donesenim na temelju ovoga Zakona.

Sukob interesa i provedba postupka nabave za korisnike koji nisu obveznici javne nabave u provedbi Strateškog plana

Članak 8.e

(1) Korisnik intervencija iz Strateškog plana koji nije obveznik javne nabave dužan je osigurati jednako postupanje prema svim ponuditeljima te ima obvezu poduzeti sve potrebne mjere kako bi utvrdio i ispravio sukobe interesa u vezi s postupkom nabave, kad se takvi slučajevi pojave, kao i odgovarajuće mjere za sprječavanje i izbjegavanje situacija koje dovode do sukoba interesa.

(2) Korisnik je kod odabira ponuditelja dužan pridržavati se načela nepristranosti i neovisnosti u okviru postupka nabave te izbjegavati situacije u kojima odabir ponuditelja može upućivati na izravni ili neizravni, financijski ili nefinancijski interes koji proizlazi iz osobnih, obiteljskih ili profesionalnih veza između korisnika i ponuditelja.

(3) Korisnik je u postupku nabave dužan postupati u skladu sa stavkom 1. ovoga članka osim u slučaju ako je povezano društvo odnosno povezana osoba jedino koje može isporučiti robu, radove ili usluge zbog tehničkih razloga ili razloga postojanja isključivih prava na predmetu koji se nabavlja, a što je korisnik dužan i dokazati.

(4) Pravila provedbe postupka nabave za neobveznike javne nabave uključujući mjere u slučaju utvrđivanja sukoba interesa ministar propisuje pravilnicima iz članka 8.a stavka 27. ovoga Zakona.

Dvostruko financiranje u provedbi Strateškog plana

Članak 8.f

(1) Agencija za plaćanja osigurava da rashodi koji se financiraju u okviru Strateškog plana nisu predmet nijednog drugog financiranja iz proračuna Europske unije.

(2) U okviru provedbe intervencija Strateškog plana isti prihvatljivi troškovi koji se financiraju u okviru Strateškog plana ne smiju biti predmet nijednog drugog financiranja iz proračuna Europske unije i gdje je primjenjivo iz drugih javnih izvora.

(3) U okviru provedbe intervencija Strateškog plana u skladu s člancima 73., 74., 75., 77. i 78. Uredbe (EU) br. 2021/2115 projekt može primiti potporu i iz drugih izvora te fondova Europske unije samo ako ukupni kumulativni iznos potpore dodijeljen u okviru različitih oblika potpore ne premašuje najveći intenzitet ili iznos potpore primjenjiv na tu vrstu intervencije iz glave III. Uredbe (EU) br. 2021/2115 i uz izbjegavanje dvostrukog financiranja istog troška.

Primjena izuzeća u slučajevima više sile i izvanrednih okolnosti u provedbi Strateškog plana

Članak 8.g

(1) U slučaju izravnih plaćanja, korisnik koji nije mogao ispuniti kriterije prihvatljivosti ili druge obveze zbog više sile ili izvanrednih okolnosti, zadržava svoje pravo na potporu u pogledu prihvatljive površine ili životinja u trenutku kad su nastale okolnosti više sile ili iznimne okolnosti.

(2) Viša sila i izvanredne okolnosti definiraju se u skladu s člankom 3. stavkom 1. Uredbe (EU) br. 2021/2116.

(3) Ako se nesukladnost koja je posljedica više sile ili iznimnih okolnosti odnosi na uvjetovanost u smislu članka 12. stavka 1. Uredbe (EU) br. 2021/2115 ne primjenjuje se odgovarajuća administrativna kazna iz članka 85. Uredbe (EU) br. 2021/2116 i propisa kojim se uređuje uvjetovanost.

(4) Kad je riječ o intervencijama Strateškog plana u skladu s člancima 70., 71. i 72. Uredbe (EU) br. 2021/2115, ako korisnik nije mogao ispuniti obvezu zbog više sile ili izvanrednih okolnosti, odgovarajuće plaćanje proporcionalno se povlači za godine tijekom kojih su prisutne iznimne okolnosti i viša sila.

(5) Povlačenje plaćanja iz stavka 4. ovoga članka odnosi se samo na one dijelove obveze za koje nisu nastali dodatni troškovi niti su izgubljeni prihodi prije nego što je nastala viša sila ili izvanredne okolnosti.

(6) Povlačenje plaćanja iz stavka 4. ovoga članka se ne primjenjuje u pogledu kriterija prihvatljivosti niti drugih obveza niti se primjenjuje administrativna kazna.

(7) U vezi s ostalim intervencijama iz Strateškog plana u slučaju više sile ili izvanrednih okolnosti Agencija za plaćanja neće zahtijevati od korisnika djelomično ili potpuno vraćanje potpore.“.

**Članak 8.**

Naslov iznad članka i članak 13. brišu se.

**Članak 9.**

U članku 13.a stavku 1. iza riječi: „Uredbe (EU) br. 2021/2115“ dodaju se riječi: „i zahtjeve koji se odnose na primjenjive uvjete rada i zapošljavanja ili obveze poslodavaca koji čine socijalnu uvjetovanost propisanu člankom 14. i Prilogom IV. Uredbe (EU) br. 2021/2115“.

U stavku 2. iza riječi: „uvjeta“ dodaju se riječi: „i sadržaj već propisanih zahtjeva koji se odnose na primjenjive uvjete rada i zapošljavanja ili obveze poslodavaca, a sukladno zakonu kojim se uređuje radno pravo i zakona kojim se uređuje zaštita na radu“.

**Članak 10.**

Naslov iznad članka i članak 14. brišu se.

**Članak 11.**

U članku 14.a stavak 1. mijenja se i glasi:

„(1) Agencija za plaćanja provodi kontrolu i poduzima mjere za ispunjavanje pravila uvjetovanosti iz članka 13.a ovoga Zakona u skladu s člancima 83., 84., 87. i 88. Uredbe (EU) br. 2021/2116 te izriče administrativne kazne u smislu članaka 85. i 89. Uredbe (EU) br. 2021/2116.“.

Stavak 2. briše se.

U dosadašnjem stavku 3. koji postaje stavak 2. iza riječi: „točkom b)“ dodaju se riječi: „i člankom 88. stavkom 2. točkom a)“.

U dosadašnjem stavku 4. koji postaje stavak 3. riječi: „provedbe pojednostavnjenog sustava kontrola uvjetovanosti i“ brišu se.

**Članak 12.**

U članku 40. stavku 1. podstavak 7. mijenja se i glasi:

„– u skladu s Glavom IV. poglavljem III. Uredbe (EU) br. 2021/2116 odgovorno je za praćenje kontrole trgovinskih dokumenata i koordinaciju te kontrole vezano uz kontrolu transakcija izvršenih u okviru EFJP-a“.

**Članak 13.**

Iza članka 46.b dodaju se naslov iznad članka i članak 46.c koji glase:

„Državna nagrada za promociju i razvoj prepoznatljivosti hrvatskih poljoprivrednih i

prehrambenih proizvoda

Članak 46.c

(1) Državna nagrada uspješnim hrvatskim proizvođačima poljoprivrednih i prehrambenih proizvoda (u daljnjem tekstu: državna nagrada) dodjeljuje se kao godišnja nagrada za istaknute rezultate poljoprivrednika u proizvodnji, promociji i razvoju prepoznatljivosti hrvatskih poljoprivrednih i prehrambenih proizvoda.

(2) Odluku o dodjeli državne nagrade donosi ministar na prijedlog stručnog povjerenstva koje imenuje ministar.

(3) Stručno povjerenstvo iz stavka 2. ovoga članka donosi poslovnik o svom radu te utvrđuje prijedlog kriterija za dodjelu državne nagrade.

(4) Dodjelu državne nagrade, kriterije za dodjelu kao i druga pitanja značajna za dodjelu državne nagrade ministar propisuje pravilnikom.“.

**Članak 14.**

Iza članka 68. dodaju se naslov iznad članka i članak 68.a koji glase:

„Podaci o proizvodnji alkohola i jakih alkoholnih pića

Članak 68.a

(1) Za potrebe izvješćivanja Europske komisije, gospodarski subjekti u proizvodnji etilnog alkohola poljoprivrednog podrijetla koji su upisani u registar trošarinskih obveznika u skladu s posebnim propisima kojima se uređuju trošarine na alkohol obvezni su dostavljati podatke o proizvodnji alkohola i alkoholnih pića.

(2) Način izvješćivanja, obrazac izvještaja, mjesto i način prikupljanja izvještaja, obradu te rokove dostave podataka iz stavka 1. ovoga članka ministar propisuje pravilnikom.“.

**Članak 15.**

U članku 86. stavku 3. riječi: „točke t)“ zamjenjuju se riječima: „točke 18.“.

**Članak 16.**

U članku 101 stavku 1.iza podstavka 8. dodaje se novi podstavak 9. koji glasi:

„– uspostavlja i daje na raspolaganje korisnicima Nacionalni informacijski sustav ekološke poljoprivrede (u daljem tekstu: NIS-EKO), računalni informacijski sustav kojim se omogućuje elektronička razmjena dokumenata i informacija“.

Dosadašnji podstavak 9. postaje podstavak 10.

Stavak 2. mijenja se i glasi:

„(2) Sadržaj, oblik i način vođenja baza podataka, postupak i rokove za dostavu izvješća i obavijesti iz stavka 1. podstavka 2. ovoga članka, rokove i obrasce za dostavu podataka iz stavka 1. podstavka 8. ovoga članka, dokumente i informacije koji se razmjenjuju putem sustava NIS-EKO iz stavka 1. podstavka 9. ovoga članka te način provođenja pravila iz stavka 1. podstavka 10. ovoga članka ministar propisuje pravilnikom.“.

**Članak 17.**

U članku 102. stavak 3. mijenja se i glasi:

„(3) Subjekt je dužan ekološku proizvodnju provoditi u skladu s pravilima proizvodnje iz članka 101. stavka 1. podstavka 10. ovoga Zakona i u skladu s odredbom članaka 9., 27. i 28. Uredbe (EU) br. 2018/848.“.

**Članak 18.**

U članku 114. stavak 2. mijenja se i glasi:

„(2) Savjetovanje korisnika u području javne savjetodavne djelatnosti u poljoprivredi i šumarstvu obavlja Ministarstvo i Agencija.“.

U stavku 3. podstavcima 1. i 4. iza riječi „poljoprivrede“ brišu se zarez i riječ: „ribarstva“.

Stavci 4. do 7. mijenjaju se i glase:

„(4) Korisnici savjetovanja su poljoprivrednici i šumoposjednici koji obavljaju djelatnosti poljoprivrede i šumarstva na području Republike Hrvatske i korisnici su potpora u okviru Zajedničke poljoprivredne politike, kao i privatni i javni savjetnici koji izravno obavljaju poslove savjetovanja i/ili osposobljavanja korisnika.

(5) Savjetovanje mogu koristiti i poljoprivrednici i šumoposjednici koji nisu korisnici potpora u okviru Zajedničke poljoprivredne politike.

(6) Savjetovanje poljoprivrednika i šumoposjednika u području privatne savjetodavne djelatnosti mogu obavljati stručne osobe koje imaju završen preddiplomski ili preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, specijalistički diplomski stručni studij ili stručni studij u trajanju najmanje tri godine, poslijediplomski doktorski studij iz područja biotehničkih znanosti / biomedicine i zdravstva / društvenih / prirodnih / tehničkih znanosti ovisno o području iz kojeg se provodi savjetovanje i najmanje tri godine radnog iskustva u struci ili najmanje jednu godinu radnog iskustva iz područja iz kojeg se provodi savjetovanje.

(7) Stručne osobe iz stavka 6. ovoga članka moraju biti ovlaštene u skladu s nacionalnim zakonodavstvom za obavljanje poslova savjetovanja iz područja biotehničkih znanosti, biomedicine, zdravstva, društvenih, prirodnih ili tehničkih znanosti.“.

**Članak 19.**

U članku 117. stavku 1. točki a) podtočki 12. riječi: „Sustav poljoprivrednih knjigovodstvenih podataka“ zamjenjuju se riječima: „Mrežu podataka o održivosti poljoprivrednih gospodarstava“.

Iza podtočke 27. briše se točka i dodaje se podtočka 28. koja glasi:

„28. Vinogradarski registar u skladu s posebnim propisom o vinu.“.

**Članak 20.**

U članku 118. stavku 3. podstavku 3. riječi: „točke b)“ zamjenjuje se riječima: „točke „2.“.

**Članak 21.**

U članku 119. stavcima 1. i 2. riječi: „točke b)“ zamjenjuje se riječima: „točke 2.“.

**Članak 22.**

U članku 120. stavku 9. riječi: „točke b)“ zamjenjuju se riječima: „točke 2.“.

**Članak 23.**

Naslov iznad članka 124. mijenja se i glasi:

„Mreža podataka o održivosti poljoprivrednih gospodarstava“.

Članak 124. mijenja se i glasi:

„Članak 124.

„(1) Ministarstvo vodi Mrežu podataka o održivosti poljoprivrednih gospodarstava (u daljnjem tekstu: FSDN) u skladu i za potrebe kako je to navedeno u članku 1. stavku 1. Uredbe Vijeća (EZ) br. 1217/2009.

(2) Osim za potrebe iz stavka 1. ovoga članka, FSDN se može koristiti i za potrebe poboljšanja savjetodavnih usluga za poljoprivrednike i ocjenjivanja uspješnosti poljoprivrednika prema referentnim vrijednostima, transparentnosti i pravednosti lanca opskrbe poljoprivredno-prehrambenim proizvodima te za analizu mjera poljoprivredne politike na nacionalnoj razini.

(3) FSDN obuhvaća provedbu godišnjeg istraživanja o strukturi, proizvodnji, prihodima i rashodima, okolišu te socijalnoj dimenziji poljoprivrede (u daljnjem tekstu: FSDN istraživanje).

(4) Za organizaciju i stručnu provedbu FSDN istraživanja odgovorno je Ministarstvo.

(5) U provedbi FSDN istraživanja mogu sudjelovati poljoprivredne, obrazovne, znanstvene i stručne institucije te druge organizacije i ustanove.

(6) Prilikom provedbe FSDN istraživanja pored podataka prikupljenih neposredno od poljoprivrednika mogu se koristiti i podaci iz izvora podataka iz članka 4. stavka 2. Uredbe Vijeća (EZ) br. 1217/2009.

(7) Relevantni izvori podataka iz članka 4. stavka 2. točke g. Uredbe Vijeća (EZ) br. 1217/2009 koji su od značaja za provedbu FSDN istraživanja su podaci iz informacijskog sustava poljoprivrede iz članka 117. ovoga Zakona.

(8) FSDN uključuje dostavu ili poveznice ili podataka povezanih s poljoprivrednikom u administrativnim izvorima u skupovima podataka kako je to navedeno u članku 4.a stavku 1. točki a) i b) Uredbe Vijeća (EZ) br. 1217/2009 i poljoprivrednika u FSDN istraživanju.

(9) Rezultati FSDN istraživanja iskazuju se u zbirnom obliku.

(10) Individualni rezultati FSDN istraživanja smatraju se službenom tajnom i smiju se koristiti samo u svrhe određene ovim Zakonom te za potrebe obavljanja poslova službene statistike.

(11) Iznimno od stavka 10. ovoga članka, dopušteno je davanje anonimnih individualnih rezultata FSDN istraživanja javnim znanstvenim institutima, visokim učilištima i njihovim sastavnicama.

(12) Sredstva za vođenje FSDN-a i provedbu FSDN istraživanja osiguravaju se u državnom proračunu Republike Hrvatske i proračunu Europske unije.

(13) Način i uvjete provedbe FSDN istraživanja, objavu i korištenje rezultata ministar propisuje pravilnikom.“.

**Članak 24.**

Iza članka 124. dodaju se naslov iznad članka i članak 124.a koji glasi:

„Sudjelovanje poljoprivrednika u FSDN

Članak 124.a

(1) Poljoprivrednik koji je odabran u uzorak FSDN istraživanja je dužan dati točne i istinite podatke, poštivati rokove dostave, omogućiti provjeru danih podataka i potvrditi točnost podataka prikupljenih u skladu s člankom 124. stavkom 6. i 7. ovoga Zakona.

(2) Poljoprivredniku iz stavka 1. ovoga članka može se dodijeliti nagrada za sudjelovanje u FSDN istraživanju.

(3) Ministarstvo nagradu iz stavka 2. ovoga članka dodjeljuje u obliku promotivnog materijala i/ili na drugi prikladan način u skladu sa sredstvima osiguranim u državnom proračunu Republike Hrvatske.“.

**Članak 25.**

Naslov iznad članka 125. mijenja se i glasi:

„Nacionalni FSDN odbor“

Članak 125. mijenja se i glasi:

„Članak 125.

(1) Za potrebe nadzora provedbe FSDN-a osniva se Nacionalni FSDN odbor u skladu s člankom 6. stavkom 1. Uredbe Vijeća (EZ) br. 1217/2009.

(2) Nacionalni FSDN odbor iz stavka 1. ovoga članka odlukom imenuje ministar.

(3) Članstvo i poslove Nacionalnog FSDN odbora ministar propisuje pravilnikom iz članka 124. stavka 13. ovoga Zakona.“.

**Članak 26.**

U članku 129. stavak 1. mijenja se i glasi:

„(1) U Evidenciju pčelara i pčelinjaka upisuju se subjekti odgovorni za objekte u kojima se drže pčele koji su registrirani u skladu s propisima kojima se uređuju pravila u području zdravlja životinja.“.

**Članak 27.**

U članku 141. stavak 7. mijenja se i glasi:

„(7) U slučaju sprječavanja izvršenja kontrole na terenu Agencija za plaćanja donosi odluku o odbijanju zahtjeva za stjecanje prava na sredstva.“.

Iza stavka 7. dodaju se novi stavci 8. do 11. koji glase:

„(8) Protiv odluke iz stavka 7. ovoga članka obveznici i korisnici mjera mogu izjaviti žalbu.

(9) O žalbi iz stavka 8. ovoga članka odlučuje Ministarstvo rješenjem.

(10) Žalba na odluku iz stavka 7. ovoga članka ne odgađa izvršenje pobijane odluke.

(11) Protiv rješenja iz stavka 9. ovoga članka može se pokrenuti upravni spor.“.

Dosadašnji stavci 8. i 9. postaju stavci 12. i 13.

U dosadašnjem stavku 10. koji postaje stavak 14. riječi: „stavka 9.“ zamjenjuju se riječima: „stavka 13.“.

Dosadašnji stavak 11. postaje stavak 15.

**Članak 28.**

Članak 143. mijenja se i glasi:

„(1) Korisniku mjera poljoprivredne politike iz članka 8. ovoga Zakona dodijeljena potpora u cijelosti se izuzima od ovrhe u skladu s propisom kojim se uređuje ovrha osim u slučaju ovrhe od strane davatelja potpore.

(2) Sredstva se prenose na bankovni račun korisnika ili na bankovni račun opunomoćenika korisnika ako je to posebnim propisom određeno, a koji je evidentiran u registru bankovnih računa korisnika koji vodi Agencija za plaćanja.

(3) Ako su podaci o računu netočni, Agencija za plaćanja će od korisnika zatražiti ispravak podataka najkasnije do 31. prosinca godine koja slijedi nakon godine u kojoj je korisniku poslana obavijest o potrebi izvršenja ispravka podataka, a ako korisnik ne izvrši ispravak podataka o računu u propisanom roku, prestaje obveza Agencije za plaćanja da izvrši isplatu ostvarenog prava na bankovni račun korisnika.

(4) Svi korisnici dužni su radi provedbe plaćanja potpore otvoriti račun u jednoj od poslovnih banaka sa sjedištem u Europskoj uniji.“.

**Članak 29.**

Članak 144. mijenja se i glasi:

„(1) U slučaju neopravdano provedenih plaćanja, Agencija za plaćanja korisnicima donosi odluku o povratu sredstava u skladu s propisom kojim se uređuje pitanje proračuna, te poštujući odredbe o povratu sredstava propisane Uredbom (EU) br. 1306/2013 i Uredbom (EU) br. 2021/2116.

(2) Agencija za plaćanja donosi odluku o povratu sredstava kojom od korisnika zahtijeva povrat isplaćenih sredstava, po zaprimanju izvješća o kontroli ili sličnog dokumenta u kojemu se navodi da je došlo do nepravilnosti te za sva neopravdana plaćanja, u sljedećim slučajevima:

– kada je korisnik ostvario sredstva na temelju netočnih podataka i/ili ako ih je ostvario protivno uvjetima i odredbama ovoga Zakona i propisa donesenih na temelju njega te drugih propisa kojima se uređuje provedba Programa ruralnog razvoja Republike Hrvatske i Strateškog plana

– u slučaju administrativne pogreške nadležnog tijela utvrđene naknadnom administrativnom kontrolom i/ili kontrolom na terenu nastale prilikom odobravanja ili isplate potpore

– ako se nakon izvršene isplate potpore, na temelju naknadne administrativne kontrole, kontrole na terenu, revizijskog nadzora ili inspekcijskog nadzora utvrdi nepravilnost koju je učinio korisnik

– ako korisnik ne dopusti obavljanje kontrole na terenu i/ili inspekcijskog nadzora

– uslijed izmjene / raskida ugovora i/ili nepridržavanja obveza propisanih ugovorom o financiranju po izvršenom plaćanju

– ako korisnik ne opravda isplaćeni predujam, a kao uvjet isplate predujma nije dostavio bankarsku garanciju.

(3) Agencija za plaćanja obvezna je donijeti odluku o povratu sredstava korisniku u roku od 18 mjeseci od zaprimanja izvješća o kontroli na terenu ili sličnom dokumentu u kojem se navodi da je došlo do nepravilnosti.

(4) Prilikom donošenja odluke o povratu, dug se evidentira u Knjizi dužnika Agencije za plaćanja radi daljnjeg praćenja duga i pravovremene provedbe postupaka kojima se osigurava naplata duga.

(5) Korisnik je dužan uplatiti sredstva utvrđena odlukom o povratu sredstava na račun Agencije za plaćanja u roku od 30 dana od dana njezine dostave korisniku.

(6) Iznimno od stavka 5. ovoga članka, u slučaju i za vrijeme trajanja više sile i izvanrednih okolnosti, a koje su definirane člankom 3. Uredbe (EU) br. 2021/2116, Ministarstvo može donijeti odluku o produljenju roka iz stavka 5. ovoga članka.

(7) Korisnik ima pravo podnijeti žalbu na odluku o povratu sredstava iz stavka 1. ovoga članka o kojoj odlučuje Ministarstvo, no žalba korisnika ne odgađa izvršenje odluke o povratu sredstava.“.

**Članak 30.**

Članak 146. mijenja se i glasi:

„(1) Korisnik kojemu je donesena odluka o povratu može Agenciji za plaćanja podnijeti zahtjev za plaćanje duga na rate, jednom po svakoj pojedinoj odluci o povratu, pod uvjetom da zadnja rata ima dospijeće najkasnije pet godina od roka za povrat duga propisanog odlukom o povratu duga.

(2) Najmanji ukupni iznos duga stranke za koji je dozvoljeno plaćanje duga na rate iznosi 530,89 eura.

(3) Na zahtjev stranke može se dopustiti povrat duga u ratama pri čemu se određuju jednaki iznosi rata čija dospijeća se utvrđuju u jednakim razmacima:

– za dugove do 1990,84 eura u razdoblju ne duljem od jedne godine od datuma roka za povrat duga propisanog odlukom o povratu

– za dugove veće od 1990,84 eura u razdoblju ne duljem od pet godina od datuma roka za povrat duga propisanog odlukom o povratu.

(4) Povrat duga u ratama provodi se u dvije, četiri ili 12 rata na razini jedne godine.

(5) Ako korisnik kasni s plaćanjem bilo koje rate, dug se odmah u potpunosti naplaćuje i korisnik nema pravo na podnošenje novog zahtjeva za plaćanje duga na rate.

(6) Agencija za plaćanja u odluci o povratu sredstava s kojom se dozvoljava plaćanje duga u ratama korisnika upozorava na posljedice kašnjenja.

(7) Zahtjev za obročno plaćanje duga mora biti podnesen na obrascu objavljenom na mrežnim stranicama Agencije za plaćanja.

(8) Odgođeno plaćanje duga s osnove mjera poljoprivredne politike nije moguće.

(9) Žalba na odluku o povratu sredstava iz stavka 1. ovoga članka podnesena Ministarstvu ne odgađa mogućnost za podnošenje zahtjeva za plaćanje duga na rate tijekom žalbenog postupka.“.

**Članak 31.**

U članku 149. točki 3. riječi: „člankom 80. Uredbe (EU) br. 1306/2013“ zamjenjuju se riječima: „člancima 77. i 78. Uredbe (EU) br. 2021/2116“.

**Članak 32.**

U članku 151. stavku 2. riječi: „79. - 87. Uredbe (EU) br. 1306/2013“ zamjenjuju se riječima: „76. do 81. Uredbe (EU) br. 2021/2116“, a iza riječi: „velikih korisnika“ dodaju riječi: „potpora mjera organizacije tržišta poljoprivrednih proizvoda, osim korisnika“.

**Članak 33.**

U članku 163. stavak 5. mijenja se i glasi:

„(5) Primjerak zapisnika dostavlja se Agenciji za plaćanja u roku od 15 dana od dana sastavljanja zapisnika neovisno o utvrđenom činjeničnom stanju.“.

**Članak 34.**

U članku 172.b stavku 1. iza točke 12. dodaje se nova točka 13. koja glasi:

„13. ne izvještava i ne dostavlja podatke iz članka 68.a stavka 1. ovoga Zakona“.

Dosadašnje točke 13. do 45. postaju točke 14. do 46.

Dosadašnja točka 46. koja postaje točka 47. mijenja se i glasi:

„47. ne dostavlja Agenciji za plaćanja podatke iz članka 121.a., odnosno ne dostavlja Ministarstvu podatke iz članka 138. stavka 1. ovoga Zakona, prema vrsti, opsegu, načinu, rokovima i učestalosti u skladu s propisom iz članaka 121.a. i 138. stavka 2. ovoga Zakona.“.

Dosadašnje točke 47. do 56. postaju točke 48. do 57.

**Članak 35.**

U članku 178. riječi: „točke b)“ zamjenjuju se riječima: „točke 2.“.

**PRIJELAZNE I ZAVRŠNE ODREDBE**

**Članak 36.**

Do stupanja na snagu Nacionalne klasifikacije djelatnosti 2025. – NKD 2025. iz članka 3. stavka 1. točke 4. koji je izmijenjen člankom 3. ovoga Zakona prilikom utvrđivanja poljoprivredne djelatnosti nastavlja se primjenjivati Nacionalna klasifikacija djelatnosti – NKD 2007.

**Članak 37.**

(1) Pravilnike iz članka 8.a stavka 27. koji je izmijenjen člankom 6. ovoga Zakona, članka 46.c stavka 4. koji je dodan člankom 13. ovoga Zakona te članka 68.a stavka 2. koji je dodan člankom 14. ovoga Zakona donijet će ministar u roku od godine dana od dana stupanja na snagu ovoga Zakona.

(2) Pravilnik iz članka 124. stavka 13. koji je izmijenjen člankom 23. ovoga Zakona donijet će ministar u roku od dvije godine od dana stupanja na snagu ovoga Zakona.

(3) Pravilnik iz članka 101. stavka 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) koji je izmijenjen člankom 16. ovoga Zakona ministar će uskladiti s odredbama ovoga Zakona u roku od godinu dana od dana stupanja na snagu ovoga Zakona.

**Članak 38.**

(1) Stupanjem na snagu ovoga Zakona na snazi ostaju pravilnici doneseni i sporazumi definirani temeljem članka 8.a stavka 23. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.).

(2) Do stupanja na snagu pravilnika iz članka 37. stavka 2. ovoga Zakona ostaje na snazi Pravilnik o provedbi Sustava poljoprivrednih knjigovodstvenih podataka („Narodne novine“, broj 36/22.).

(3) Do stupanja na snagu pravilnika iz članka 37. stavka 3. ovoga Zakona ostaje na snazi Pravilnik o kontrolnom sustavu ekološke poljoprivrede („Narodne novine“, broj 110/22.).

**Članak 39.**

Postupci započeti po odredbama Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) dovršit će se po odredbama toga Zakona.

**Članak 40.**

Ovaj Zakon stupa na snagu osmoga dana od dana objave u „Narodnim novinama“.

**O B R A Z L O Ž E N J E**

1. **RAZLOZI ZBOG KOJIH SE ZAKON DONOSI**

Zakon o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) (u daljnjem tekstu: Zakon) na snazi je od 1. siječnja 2019. Njime se uređuju ciljevi i mjere poljoprivredne politike, pravila vezana uz zajedničku organizaciju tržišta poljoprivrednih proizvoda, mjere informiranja i promocije, pravila o jakim alkoholnim pićima, prikupljanje podataka i izvješćivanje o cijenama poljoprivrednih proizvoda, nacionalni sustav Codex Alimentarius, zahtjevi kvalitete za hranu i hranu za životinje, sprječavanje nastajanja otpada od hrane, doniranje hrane, sustavi kvalitete poljoprivrednih i prehrambenih proizvoda, stavljanje na tržište prirodnih mineralnih, izvorskih i stolnih voda, ekološka proizvodnja, savjetovanje poljoprivrednika, obrazovanje te razvojno-stručni poslovi, baze podataka, administrativna kontrola i kontrola na terenu te upravni i inspekcijski nadzor.

Analizom sadašnjeg normativnog okvira ocijenjena je potreba daljnjeg usklađivanja nacionalnog zakonodavstva s pravnim aktima Europske unije u dijelu kojim se osigurava zaštita financijskih interesa Europske unije kao i potreba dodatnog unaprjeđenja pojedinih normativnih rješenja u svrhu učinkovitije provedbe Strateškog plana Zajedničke poljoprivredne politike Republike Hrvatske 2023. – 2027. U provedbi mjera poljoprivredne politike koje se financiraju iz Europskog fonda za jamstva u poljoprivredi (u daljnjem tekstu: EFJP) i Europskog poljoprivrednog fonda za ruralni razvoj (u daljnjem tekstu: EPFRR) u razdoblju 2023. – 2027. u skladu s člankom 59. Uredbe (EU) 2021/2116 Europskog parlamenta i Vijeća od 2. prosinca 2021. o financiranju i nadzoru zajedničke poljoprivredne politike te upravljanju njome i o stavljanju izvan snage Uredbe (EU) br. 1306/2013 (SL L 435, 6.12.2021.) (u daljnjem tekstu: Uredba (EU) br. 2021/2116) države članice imaju obvezu osigurati učinkovitu zaštitu financijskih interesa Europske unije. Stoga je potrebno propisati načela postupanja Ministarstva poljoprivrede, šumarstva i ribarstva (u daljnjem tekstu: Ministarstvo) i Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) u slučajevima sumnje na prijevaru, umjetnog stvaranja uvjeta, financijskih korekcija i kazni za korisnike potpora u okviru Zajedničke poljoprivredne politike. Nadalje, potrebno je propisati i odredbe o sukobu interesa, dvostrukom financiranju, povratu sredstava, više sile i izvanrednih okolnosti.

Sukladno Uredbi (EU) br. 2021/2116 u provedbi intervencija Strateškog plana Zajedničke poljoprivredne politike Republike Hrvatske 2023.-2027. umjesto višestruke sukladnosti primjenjuje se uvjetovanost. Uzimajući u obzir da će se kontrola višestruke sukladnosti za višegodišnje IAKS mjere iz Programa ruralnog razvoja Republike Hrvatske za razdoblje 2014. – 2020. završiti do 2025. godine potrebno je brisati odredbe kojima se propisuje višestruka sukladnost, a u dijelu koji se odnosi na uvjetovanost propisati odredbe socijalne uvjetovanosti čija je primjena obvezna od 1. siječnja 2025. godine.

Stupanjem na snagu Uredbe (EU) 2023/2674 Europskog parlamenta i Vijeća od 22. studenog 2023. o izmjeni Uredbe Vijeća (EZ) br. 1217/2009 u pogledu pretvorbe sustava poljoprivrednih knjigovodstvenih podataka u mrežu podataka o održivosti poljoprivrednih gospodarstava (SL L 2023/2674, 29.11.2023.) (u daljnjem tekstu: Uredba (EU) br. 2023/2674), na razini Europske unije je izmijenjen pravni okvir kojim Sustav poljoprivrednih knjigovodstvenih podataka postaje Mreža podataka o održivosti poljoprivrednih gospodarstava. Stoga je potrebno kroz izmjene nacionalnog zakonodavstva osigurati spomenutu pretvorbu i provedbu ove mreže u Republici Hrvatskoj.

Kako bi se dodatno potaknula promocija i prepoznatljivost hrvatskih poljoprivrednih i prehrambenih proizvoda uočena je potreba kroz dodjelu državne nagrade dati osobito priznanje poljoprivrednicima koji su svojim radom i zalaganjem postigli istaknute rezultate u promociji i razvoju prepoznatljivosti hrvatskih poljoprivrednih i prehrambenih proizvoda te na taj način potaknuti i druge poljoprivrednike na unaprjeđenje svog djelovanja u istome, a time i dodatni razvoj svijesti kod potrošača o prepoznatljivosti ovih proizvoda na tržištu.

S obzirom na obveze izvješćivanja Europske komisije o tržištu etilnog alkohola poljoprivrednog podrijetla u Republici Hrvatskoj, koje proizlaze iz Provedbene uredbe Komisije (EU) 2017/1185 od 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017.) (u daljnjem tekstu: Provedbena uredba Komisije (EU) br. 2017/1185), potrebno je uvesti obvezu gospodarskim subjektima u proizvodnji etilnog alkohola poljoprivrednog podrijetla u Republici Hrvatskoj za dostavu ovih podataka.

Nacionalnim planom za oporavak i otpornost 2021.-2026. u okviru podkomponente C.1.5. Unaprjeđenje korištenja prirodnih resursa i jačanje lanca opskrbe hranom predviđena je uspostava Nacionalnog informacijskog sustava ekološke proizvodnje (NIS-EKO) te je potrebno propisati pravnu osnovu za uspostavu i funkcioniranje ovog sustava.

Utvrđena je i potreba dodatnog unaprjeđenja postojećih normativnih rješenja u području savjetovanja poljoprivrednika i drugih korisnika potpora te usklađenja odredbi o izuzeću od ovrhe sredstava potpore isplaćenih po osnovi mjera poljoprivredne politike s odredbama posebnog propisa kojim se uređuje ovrha. U dijelu prekršajnih odredbi potrebno je urediti prekršajne odredbe u slučaju ne dostavljanja podataka koji se vode u Upisniku voćnjaka i Upisniku maslinika.

Praćenjem stanja i dosadašnje prakse u područjima primjene zakona ocijenjena je potreba dodatnog unaprjeđenja pojedinih normativnih rješenja, a u manjoj mjeri potrebno je izvršiti određena nomotehnička poboljšanja važećeg zakonskog teksta radi jasnoće i preciznosti izričaja.

1. **PITANJA KOJA SE ZAKONOM RJEŠAVAJU**

U provedbi mjera poljoprivredne politike koje se financiraju iz EFJP i EPFRR u razdoblju 2023. – 2027. u skladu s člankom 59. Uredbe (EU) br. 2021/2116 države članice imaju obvezu osigurati učinkovitu zaštitu financijskih interesa Europske unije. Stoga se Konačnim prijedlogom zakona o izmjenama i dopunama Zakona o poljoprivredi propisuju načela postupanja Ministarstva i Agencije za plaćanja u slučajevima sumnje na prijevaru, umjetnog stvaranja uvjeta, financijskih korekcija i kazni za korisnike potpora u okviru Zajedničke poljoprivredne politike. Nadalje, propisane su odredbe o sukobu interesa, dvostrukom financiranju, povratu sredstava, više sile i izvanrednih okolnosti.

Konačnim prijedlogom zakona ukida se primjena višestruke sukladnosti, a u dijelu koji se odnosi na primjenu uvjetovanosti uključuje se socijalna uvjetovanost koja je obvezna za poljoprivrednike i druge korisnike izravnih plaćanja i IAKS mjera ruralnog razvoja od 1. siječnja 2025. godine. Sukladno Uredbi (EU) br. 2021/2116 svi korisnici izravnih plaćanja su prilikom obavljanja poljoprivredne djelatnosti na poljoprivrednom gospodarstvu, uz obvezu poštivanja propisanih zahtjeva upravljanja i dobrih poljoprivrednih i okolišnih uvjeta, obvezni ispunjavati i zahtjeve koji se odnose na primjenjive uvjete rada i zapošljavanja ili obveze poslodavaca.

Konačnim prijedlogom zakona uređuje se promjena sustava poljoprivrednih knjigovodstvenih podataka u mrežu podataka o održivosti poljoprivrednih gospodarstava, koja proizlazi iz Uredbe (EU) br. 2023/2674, te se osigurava korištenje sredstava iz proračuna Europske unije koja su na raspolaganju za provedbu ove pretvorbe u Republici Hrvatskoj.

U cilju dodatnog razvoja i poticanja poljoprivrednika na angažman u promociji i prepoznatljivosti hrvatskih poljoprivrednih i prehrambenih proizvoda, uvodi se mogućnost dodjele državne nagrade kao osobitog priznanja poljoprivrednicima koji su svojim radom i zalaganjem postigli istaknute rezultate u promociji i razvoju prepoznatljivosti hrvatskih poljoprivrednih i prehrambenih proizvoda.

Rješava se pitanje izvješćivanja Europske komisije o tržištu etilnog alkohola poljoprivrednog podrijetla u Republici Hrvatskoj čime će se ispuniti obveze za Republiku Hrvatsku po ovome pitanju koje proizlaze iz Provedbene uredbe Komisije (EU) br. 2017/1185.

Propisuje se pravna osnova za uspostavu i funkcioniranje Nacionalnog informacijskog sustava ekološke proizvodnje (NIS-EKO) koji predstavlja alat za automatizirano i sustavno praćenje kontrolnog sustava ekološke proizvodnje, kao i razmjenu informacija svih kontrolnih i nadležnih tijela. Jačanje kontrolnog sustava jedan je od ciljeva Nacionalnog akcijskog plana razvoja ekološke poljoprivrede 2023.-2030. Svim nadležnim tijelima i ovlaštenim kontrolnim tijelima, ovaj sustav će omogućiti brzu i učinkovitu razmjenu dokumenata i informacija o provedenim kontrolama ekološke proizvodnje.

Uređuje se i potreba dodatnog unaprjeđenja postojećih normativnih rješenja u području savjetovanja poljoprivrednika i drugih korisnika potpora te usklađenja odredbi o izuzeću od ovrhe sredstava potpore isplaćenih po osnovi mjera poljoprivredne politike s odredbama posebnog propisa kojim se uređuje ovrha. U dijelu prekršajnih odredbi propisuju se prekršajne odredbe u slučaju ne dostavljanja podataka koji se vode u Upisniku voćnjaka i Upisniku maslinika.

1. **OBRAZLOŽENJE ODREDBI PREDLOŽENOG ZAKONA**

**Uz članak 1.**

Predloženom izmjenom se u sadržaju Zakona dosadašnji sustav poljoprivrednih knjigovodstvenih podataka zamjenjuje novom mrežom podataka o održivosti poljoprivrednih gospodarstava.

**Uz članak 2.**

Predloženom izmjenom i dopunom uređuje se provedba pravnih propisa Europske unije i to Uredbe (EU) 2023/2674 Europskog parlamenta i Vijeća od 22. studenoga 2023. o izmjeni Uredbe Vijeća (EZ) br. 1217/2009 u pogledu pretvorbe sustava poljoprivrednih knjigovodstvenih podataka u mrežu podataka o održivosti poljoprivrednih gospodarstava (SL L 2023/2674, 29.11.2023.) te Provedbene uredbe Komisije (EU) 2022/128 od 21. prosinca 2021. o utvrđivanju pravila za primjenu Uredbe (EU) 2021/2016 Europskog parlamenta i Vijeća u pogledu agencija za plaćanja i drugih tijela, financijskog upravljanja, poravnanja računa, provjera, sredstava osiguranja i transparentnosti (SL L 20, 31.1.2022.).

**Uz članak 3.**

Predloženom izmjenom ispravlja se pozivanje na Nacionalnu klasifikaciju djelatnosti, definira se značenje novih pojmova: nepravilnost, sumnja na prijevaru i financijska korekcija, a u skladu s nomotehničkim pravilima mijenja se način označavanja točaka te se umjesto slova uvodi brojčana oznaka.

**Uz članak 4.**

Predloženom izmjenom vrši se usklađivanje radi provedbe Uredbe (EU) br. 2021/2116 kojom je prestala važiti Uredba (EU) br. 1306/2013.

**Uz članak 5.**

Predloženom izmjenom briše se skraćenica za Agenciju za plaćanja u poljoprivredi, ribarstvu i ruralnom razvoju budući da je ista utvrđena predloženim izmjenama u članku 3. ovoga Zakona.

**Uz članak 6.**

Predloženom izmjenom redefinira se i jasnije propisuje članak 8.a u dijelu načina na koji se potpora iz Strateškog plana Zajedničke poljoprivredne politike Republike Hrvatske 2023. – 2027. (u daljnjem tekstu: Strateški plan) može dodijeliti, načina podnošenja zahtjeva za potporu i zahtjeva za isplatu za sredstva iz Strateškog plana, propisivanje dokumenata u izradi i provedbi lokalnih razvojnih strategija LAG-ova te se unose nomotehnički ispravci.

**Uz članak 7.**

Predloženom dopunom propisuje se zaštita financijskih interesa Europske unije u provedbi Strateškog plana, obveza dostave informacija i podataka od strane korisnika u zahtjevima za potporu i zahtjevima za isplatu, sprječavanje sukoba interesa i provedba postupka nabave za korisnike koji nisu obveznici javne nabave u provedbi Strateškog plana, sprječavanje dvostrukog financiranja u provedbi Strateškog plana i primjena izuzeća u slučajevima više sile i izvanrednih okolnosti u provedbi Strateškog plana.

**Uz članak 8.**

S obzirom da je Uredbom (EU) br. 2021/2116 stavljena izvan snage Uredba (EU) br. 1306/2013, kojom je propisana provedba višestruke sukladnosti, od 2025. godine programi potpore se provode temeljem Strateškog plana koji uključuje uvjetovanost kao osnovu za primanje potpora pa je potrebno brisati članak 13. kojim se propisuje obveza provedbe višestruke sukladnosti.

**Uz članak 9.**

Predloženim dopunama vrši se usklađivanje s Uredbom (EU) br. 2021/2116 i ispunjavanjem zahtjeva koji reguliraju socijalnu uvjetovanost.

**Uz članak 10.**

S obzirom da je Uredbom (EU) br. 2021/2116 stavljena izvan snage Uredba (EU) br. 1306/2013, kojom je propisana provedba višestruke sukladnosti, od 2025. godine programi potpore se provode temeljem Strateškog plana koji uključuje uvjetovanost kao osnovu za primanje potpora pa je potrebno brisati članak 14. kojim se propisuju kontrola višestruke sukladnosti i administrativne kazne u slučaju neispunjavanja višestruke sukladnosti.

**Uz članak 11.**

Predloženim dopunama vrši se usklađivanje s Uredbom (EU) br. 2021/2116 i ispunjavanjem zahtjeva koji reguliraju socijalnu uvjetovanost.

**Uz članak 12.**

Predloženom izmjenom vrši se usklađivanje radi provedbe Uredbe (EU) br. 2021/2116 kojom je prestala važiti Uredba (EU) br. 1306/2013.

**Uz članak 13.**

Predloženom dopunom propisuje se dodjela državne nagrade poljoprivrednicima za istaknute rezultate u promociji i razvoju prepoznatljivosti hrvatskih poljoprivrednih i prehrambenih proizvoda.

**Uz članak 14.**

Predloženom dopunom propisuje se ispunjenje obveze dostave Europskoj komisiji podataka o tržištu etilnog alkohola poljoprivrednog podrijetla u skladu s Provedbenom uredbom Komisije (EU) 2017/1185 od 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4.7.2017.).

**Uz članak 15.**

Predloženom izmjenom vrši se nomotehničko usklađivanje.

**Uz članak 16.**

Predloženom dopunom osigurava se uspostava Nacionalnog informacijskog sustava ekološke proizvodnje (NIS-EKO) kojim se uspostavlja jedinstvena točka razmjene dokumenata i informacija vezanih uz kontrolni sustav ekološke proizvodnje. Informacijski sustav na raspolaganje stavlja Ministarstvo, a pristup u sustav s različitom razinom prava imaju ovlaštena kontrolna tijela, Agencija za plaćanja i Državni inspektorat Republike Hrvatske. Uspostavom sustava osigurava se brza i učinkovita razmjena svih relevantnih dokumenata i informacija unutar kontrolnog sustava među ovlaštenim kontrolnim tijelima i nadležnim tijelima.

**Uz članak 17.**

Predloženim izmjenama vrši se nomotehničko usklađivanje.

**Uz članak 18.**

Predloženim izmjenama jasnije se propisuje tko su korisnici savjetovanja, provođenje savjetovanja korisnika u području javne savjetodavne djelatnosti u poljoprivredi i šumarstvu i savjetovanje poljoprivrednika i šumoposjednika u području privatne savjetodavne djelatnosti, a predviđenom dopunom unosi se odredba prema kojoj stručne osobe koje obavljaju savjetovanje poljoprivrednika i šumoposjednika u području privatne savjetodavne djelatnosti moraju biti ovlaštene u skladu s posebnim propisima.

**Uz članak 19.**

Predloženom izmjenom se u članku 117. stavku 1. točki a) podtočki 12. dosadašnji Sustav poljoprivrednih knjigovodstvenih podataka zamjenjuje s novom Mrežom podataka o održivosti poljoprivrednih gospodarstava te se članak 117. u stavku 1. dopunjuje novom podtočkom 28. kojom se informacijski sustav poljoprivrede nadopunjuje i Vinogradarskim registrom koji se vodi u skladu sa Zakonom o vinu („Narodne novine“, broj 32/19).

**Uz članke 20., 21. i 22.**

Predloženim izmjenama vrši se nomotehničko usklađivanje.

**Uz članak 23.**

Predloženom izmjenom osigurava se provedba nove Mreže podataka o održivosti poljoprivrednih gospodarstava, koja zamjenjuje dosadašnji Sustav poljoprivrednih knjigovodstvenih podataka u Republici Hrvatskoj.

**Uz članak 24.**

Predloženom dopunom uređuje se sudjelovanje i nagrađivanje za sudjelovanje poljoprivrednika u novoj Mreži podataka o održivosti poljoprivrednih gospodarstava.

**Uz članak 25.**

Predloženom izmjenom se u skladu provedbe nove Mreže podataka o održivosti poljoprivrednih gospodarstava koja zamjenjuje dosadašnji Sustav poljoprivrednih knjigovodstvenih podataka u Republici Hrvatskoj uređuje osnivanje novog Nacionalnog FSDN odbora umjesto dosadašnjeg Nacionalnog FADN odbora.

**Uz članak 26.**

Predloženom izmjenom redefinira se obveza upisa u Evidenciju pčelara i pčelinjaka.

**Uz članak 27.**

Predloženom izmjenom jasno se propisuje postupanje u slučaju kada korisnik odbija provedbu kontrole na terenu od strane Agencije za plaćanja.

**Uz članak 28.**

Predloženom izmjenom redefinira se postupak izuzeća dodijeljenih potpora korisnicima mjera poljoprivredne politike u skladu s posebnim propisom kojim se uređuje ovrha.

**Uz članak 29.**

Predloženom izmjenom redefiniraju se i jasnije propisuju postupanja Agencije za plaćanja i korisnika u slučaju povrata sredstava uključujući i programsko razdoblje 2023. – 2027.

**Uz članak 30.**

Predloženom izmjenom korisnicima se omogućuje da dug otplaćuju dinamikom koja im odgovara i koja im neće uzrokovati štetu u poslovanju, a za korisnike koji se ne pridržavaju dogovorene dinamike predviđene su sankcije u smislu naplate duga u cijelosti i uskraćivanja mogućnosti podnošenja novog zahtjeva za plaćanje duga na rate.

**Uz članke 31. i 32.**

Predloženim izmjenama vrši se usklađivanje radi provedbe Uredbe (EU) br. 2021/2116 kojom je prestala važiti Uredba (EU) br. 1306/2013.

**Uz članak 33.**

Predloženom izmjenom propisuje se obveza dostavljanja zapisnika Agenciji za plaćanja neovisno o utvrđenom činjeničnom stanju kako bi se osigurala pravovremena i pravovaljana kontrola uvjetovanosti na terenu.

**Uz članak 34.**

Predloženom izmjenom propisuju se prekršajne odredbe u slučaju nedostavljanja podataka od strane gospodarskih subjekata u proizvodnji etilnog alkohola poljoprivrednog podrijetla za izvješćivanja Europske komisije o tržištu etilnog alkohola poljoprivrednog podrijetla u Republici Hrvatskoj te podataka koji se vode u Upisniku voćnjaka i Upisniku maslinika, a koje su omaškom propuštene u prethodnim izmjenama i dopunama.

**Uz članak 35.**

Predloženom izmjenom vrši se nomotehničko usklađivanje.

**Uz članak 36.**

Odredbama ovoga članka propisuje se primjena Nacionalne klasifikacije djelatnosti – NKD 2007 do stupanja na snagu nove Nacionalne klasifikacije djelatnosti 2025. – NKD 2025.

**Uz članak 37.**

Odredbama ovoga članka propisuje se rok donošenja pravilnika kojima će se propisati provedba intervencija iz Strateškog plana, uključujući postupanja Agencije za plaćanja u provedbi Strateškog plana, administrativne kazne, sankcije, umanjenja potpore i financijske korekcije, pravila provedbe nabave za korisnike intervencija Strateškog plana koji nisu obveznici javne nabave, pravilnika o načinu izvješćivanja te rokovima dostave podataka vezanim uz proizvodnju alkohola i alkoholnih pića, pravilnika kojim se uređuje dodjela državne nagrade za promociju i razvoj prepoznatljivosti hrvatskih poljoprivrednih i prehrambenih proizvoda, kao i druga pitanja značajna za dodjelu navedene državne nagrade, pravilnika kojim će se propisati provedba nove Mreže podataka o održivosti poljoprivrednih gospodarstava koja zamjenjuje dosadašnji Sustav poljoprivrednih knjigovodstvenih podataka u Republici Hrvatskoj te rok za usklađivanje Pravilnika o kontrolnom sustavu ekološke poljoprivrede („Narodne novine“, broj 110/22.) donesenog temeljem članka 101. stavka 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) s odredbama ovoga Zakona.

**Uz članak 38**

Odredbama ovoga članka propisuje se koji podzakonski akti ostaju na snazi nakon stupanja na snagu ovoga Zakona.

**Uz članak 39.**

Odredbe ovoga članka odnose se na regulaciju provedbe postupaka započetih po odredbama Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) koje će se dovršiti po odredbama toga zakona.

**Uz članak 40.**

Odredbom ovoga članka propisuje se stupanje na snagu ovoga Zakona.

1. **OCJENA I IZVORI SREDSTAVA POTREBNIH ZA PROVOĐENJE ZAKONA**

Za provođenje ovoga Zakona potrebno je osigurati dodatna sredstva u državnom proračunu Republike Hrvatske u iznosu od 15.000,00 eura za provedbu dodjele državne nagrade za promociju i razvoj prepoznatljivosti hrvatskih poljoprivrednih i prehrambenih proizvoda.

Potrebno je osigurati i dodatna sredstva u državnom proračunu Republike Hrvatske u iznosu od 288.000,00 eura za uspostavu i vođenje Mreže podataka o održivosti poljoprivrednih gospodarstava u odnosu na ona koja su sada osigurana za vođenje Sustava poljoprivrednih knjigovodstvenih podataka.

Nacionalnim planom za oporavak i otpornost 2021.-2026. utvrđena je uspostava Nacionalnog informacijskog sustava ekološke proizvodnje (NIS-EKO). Trošak uspostave je procijenjen na 49.400,00 eura, a sredstva su osigurana iz fondova Europske unije.

Potrebna sredstva za provedbu ovoga Zakona Ministarstvo će planirati u okviru svojih limita ukupnih rashoda.

**V. RAZLIKE IZMEĐU RJEŠENJA KOJA SE PREDLAŽU KONAČNIM PRIJEDLOGOM ZAKONA U ODNOSU NA RJEŠENJA IZ PRIJEDLOGA ZAKONA I RAZLOZI ZBOG KOJIH SU TE RAZLIKE NASTALE**

U odnosu na tekst Prijedloga zakona koji je prošao prvo čitanje u Hrvatskome saboru u Konačnom prijedlogu zakona stručni nositelj je dodao nove članke 8 do 11., 16., 17. i 33. te nomotehničku doradu u članku 3. kojim se mijenja članak 3. stavak 1., izmjene u članku 7. kojim se dodaje članak 8.c, članku 22. Prijedloga zakona, a sada članku 28. Konačnog prijedloga zakona, kojim se mijenja članak 143., članku 30. Prijedloga zakona, a sada članku 37. Konačnog prijedloga zakona, kojim se propisuje donošenje podzakonskih akata i članku 31. Prijedloga zakona, a sada članku 38. Konačnog prijedloga zakona, kojim se propisuje koji podzakonski akti ostaju na snazi nakon stupanja na snagu ovoga Zakona o izmjenama i dopunama Zakona o poljoprivredi.

Sukladno Uredbi (EU) br. 2021/2116, u provedbi intervencija Strateškog plana Zajedničke poljoprivredne politike Republike Hrvatske 2023.-2027. umjesto višestruke sukladnosti primjenjuje se uvjetovanost. S obzirom na to da će se kontrola višestruke sukladnosti za višegodišnje IAKS mjere iz Programa ruralnog razvoja Republike Hrvatske za razdoblje 2014. – 2020. završiti do 2025. godine, novim člancima 8. i 10. brišu se članci 13. i 14. Zakona kojima se propisuje višestruka sukladnost, a novim člancima 9. i 11. dopunjuju se članci 13.a i 14.a, čime se omogućuje uvođenje socijalne uvjetovanosti.

Novim člankom 16. unose se dopuna i izmjene članka 101., a kako bi se osigurala uspostava Nacionalnog informacijskog sustava ekološke proizvodnje (NIS-EKO) kojim se uspostavlja jedinstvena točka razmjene dokumenata i informacija vezanih uz kontrolni sustav ekološke proizvodnje. Nadležno tijelo za uspostavu je Ministarstvo, a pristup sustavu s različitom razinom prava imaju ovlaštena kontrolna tijela, Agencija za plaćanja i Državni inspektorat. Uspostavom sustava osigurava se brza i učinkovita razmjena svih relevantnih dokumenata i informacija unutar kontrolnog sustava među ovlaštenim kontrolnim tijelima i nadležnim tijelima. S tim u vezi, novim člankom 17. nomotehnički se uređuje članak 102. sukladno izmjenama članka 101.

Novim člankom 33. unosi se promjena članka 163. stavka 5. kojom se propisuje obveza dostavljanja zapisnika o provedenom inspekcijskom nadzoru i službenoj kontroli Agenciji za plaćanja neovisno o utvrđenom činjeničnom stanju kako bi se osigurala pravovremena i pravovaljana kontrola uvjetovanosti na terenu.

U članku 3. jasnije se propisuje definicija sumnje na prijevaru te se ista uz članak 3. veže i uz članak 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.).

Članak 7. je izmijenjen u koordinaciji predlagatelja i ministarstva nadležnog za pravosuđe, upravu i digitalnu transformaciju. Uz izmjene stavaka 4. i 5., stavka 7. (stavak 6. Konačnog prijedloga zakona) i stavka 9. (stavak 7. Konačnog prijedloga zakona), brisane su odredbe stavaka 6., 8. i 12. budući da obavijest o privremenoj odgodi dodjele potpore predstavlja mogućnost ugrožavanja provođenja kaznenog postupka i njegovih faza, uključujući i fazu izvida. U cilju jasnijeg propisivanja sankcioniranja korisnika koji je pravomoćno osuđen za prijevaru unesena je promjena odredbe članka 8.c stavka 11. (članak 8.c stavak 9. Konačnog prijedloga zakona).

U članku 22. Prijedloga zakona, a sada članku 28. Konačnog prijedloga zakona sukladno članku 9. Uredbe (EU) br. 260/2012 Europskog parlamenta i Vijeća od 14. ožujka 2012. o utvrđivanju tehničkih i poslovnih zahtjeva za kreditne transfere i izravna terećenja u eurima i o izmjeni Uredbe (EZ) br. 924/2009 (SL L 290, 30.3.2012.) korisnicima mjera poljoprivredne politike omogućeno je da radi provedbe plaćanja potpore mogu otvoriti račun u jednoj od poslovnih banaka sa sjedištem u Europskoj uniji.

U članku 30. Prijedloga zakona, a sada članku 37. dodana je odredba o usklađivanju pravilnika donesenog temeljem članka 101. stavka 2. Zakona o poljoprivredi („Narodne novine“, br. 118/18., 42/20., 127/20. – Odluka Ustavnog suda Republike Hrvatske, 52/21. i 152/22.) s odredbama ovoga Zakona te je sukladno ovoj dopuni u članku 31. Prijedloga zakona, a sada članku 38., dodana odredba o ostajanju na snazi trenutno važećeg pravilnika do stupanja na snagu pravilnika iz članka 37. stavka 3. Konačnog prijedloga zakona.

Prihvaćene su primjedbe Odbora za zakonodavstvo Hrvatskoga sabora, od 2. listopada 2024., za nomotehničkom doradom izričaja, te su u Konačnom prijedlogu zakona dorađeni članci 3. i 7.

**VI. PRIJEDLOZI, PRIMJEDBE I MIŠLJENJA KOJI SU DANI NA PRIJEDLOG ZAKONA, A KOJE PREDLAGATELJ NIJE PRIHVATIO, TE RAZLOZI NEPRIHVAĆANJA**

U odnosu na tekst Prijedloga zakona koji je prošao prvo čitanje u Hrvatskome saboru, u Konačnom prijedlogu zakona stručni nositelj nije prihvatio primjedbe Odbora za poljoprivredu Hrvatskoga sabora, od 19. rujna 2024. godine, iznesene na:

* članak 5. Prijedloga zakona, a vezano uz propisivanje odredbe u članku 8.a kojom će se korisniku potpore omogućiti dopuna ili obrazloženje dostavljenih dokumenata.

Budući da Zakon o općem upravnom postupku („Narodne novine“, br. 47/09. i 110/21.) u članku 73. uređuje postupanje u slučaju nedostataka u podnesku te se primjenjuje u svim upravnim stvarima, propisivanje ovih odredbi u Zakonu o poljoprivredi prema mišljenju predlagatelja ocijenjeno je kao suvišno.

U stavku 1. citiranog članka je propisano da, kada podnesak sadržava kakav nedostatak koji onemogućuje postupanje po podnesku, odnosno ako je podnesak nerazumljiv ili nepotpun, službena osoba će zaključkom upozoriti na to stranku i odrediti rok u kojem je stranka dužna otkloniti nedostatak, uz upozorenje na pravne posljedice ako to u određenom roku ne čini.

* članak 21. Prijedloga zakona, sada članak 27., a vezano uz dopunu članka 141. stavka 7. riječima: „osim u slučajevima više sile ili izvanrednih okolnosti“.

Člankom 7. Konačnog prijedloga zakona dodaje se članak 8.g, koji u stavku 7. propisuje da se u slučajevima više sile „neće zahtijevati od korisnika djelomično ili potpuno vraćanje potpore“. S druge strane, izmjenama članka 141. stavka 7., u članku 27. Konačnog prijedloga zakona, propisuje se donošenje odluke o odbijanju zahtjeva za potporu u slučaju sprečavanja kontrole na terenu, što podrazumijeva namjeru korisnika da spriječi provedbu kontrole.

Budući da sprečavanje kontrole podrazumijeva namjeru korisnika, stručni nositelj smatra da nije vjerojatno da će poljoprivrednik sprječavati provedbu kontrole ako je prisutna viša sila, s obzirom na to da se od korisnika u takvim okolnostima neće tražiti vraćanje potpore, te ocjenjuje predloženu dopunu članka 141. stavka 7. kao suvišnu jer u slučaju više sile ista ne doprinosi zaštiti interesa poljoprivrednika.

* članak 23. Prijedloga zakona, sada članak 29., a vezano uz potrebu usklađivanja s člankom 59. stavkom 5. Uredbe (EU) 2021/2116 koja navodi da države članice osiguravaju mehanizme kojima se posebno osigurava da države članice ne izriču kazne ako je do neusklađenosti došlo zbog pogreške nadležnog tijela ili nekog drugog tijela, te ako nije bilo razumno očekivati da bi osoba na koju se administrativna kazna odnosi mogla otkriti pogrešku.

Uredba (EU) br. 2021/2116 u članku 59. stavku 5. propisuje da se korisnika/poljoprivrednika ne kažnjava i od njega ne traži povrat sredstava ako je do neusklađenosti s propisima došlo zbog pogreške nadležnog tijela i to u slučaju kada korisnik/poljoprivrednik zadovoljava sve uvjete i kriterije prihvatljivosti za dobivanje potpore, a potporu nije dobio zbog pogreške administracije.

Člankom 144. Zakona o poljoprivredi štite se financijski interesi Europske unije u slučajevima kada je isplaćena potpora, a nije trebala biti isplaćena (odnosno u slučajevima kada korisnik/poljoprivrednik ne zadovoljava propisane uvjete i kriterije za dobivanje potpore), a člankom 59. stavkom 5. Uredbe (EU) br. 2021/2116 štite se korisnici, tj. poljoprivrednici da u slučaju pogreške administracije ne izgube pravo na dobivanje potpore za koju zadovoljavaju propisane uvjete i kriterije.

U raspravi na 3. sjednici Hrvatskoga sabora, održanoj 3. listopada 2024., iznesena su sljedeća mišljenja klubova zastupnika i pojedinačnih saborskih zastupnika:

Klub zastupnika Hrvatske demokratske zajednice, zastupnica Marijana Petir, Klub zastupnika Hrvatske seljačke stranke (HSS), Građansko-liberalnog saveza (GLAS) i stranke Dalija Orešković ljudi s imenom i prezimenom (DOSIP), zastupnica Anka Mrak Taritaš, smatraju da je potrebno osigurati mogućnost dopune zahtjeva za potporu propisivanjem odredbi u članku 8.a te da je potrebno dopuniti odredbe članka 21. Prijedloga zakona, sada članka 27., na način da se u članak 141. stavku 7. dodaju riječi: „osim u slučajevima više sile ili izvanrednih okolnosti“.

Za navedeni prijedlog već je dano obrazloženje, u dijelu koji se odnosi na iznesene primjedbe Odbora za poljoprivredu Hrvatskoga sabora.

Klub zastupnika Samostalne demokratske srpske stranke, zastupnica Dragana Jeckov i Klub zastupnika Nezavisni i HSU, zastupnica Vesna Vučemilović smatraju da je potrebno provjeriti kompetentnost Agencije za plaćanja kao administrativnog tijela za utvrđivanje sumnje na prijevaru te za provođenje administrativnih kazni, sankcija, umanjenja potpore i financijskih korekcija.

Agencija za plaćanja djeluje sukladno Zakonu o osnivanju Agencije za plaćanja u poljoprivredi, ribarstvu i ruralnom razvoju („Narodne novine“, br. 30/09. i 56/13.) i akreditirana je za poslove zakonite dodjele potpora i njihovo ispravno obračunavanje. Jedan od akreditiranih poslova Agencije za plaćanja je i uspostava i provedba sustava za upravljanje i kontrolu plaćanja potpore (integrirani administrativni i kontrolni sustav, skraćeno: IAKS). Postupci Agencije za plaćanja u slučaju utvrđivanja sumnje na prijevaru, predviđeni Konačnim prijedlogom zakona i propisani su sukladno odredbama Uredbe (EU) br. 2021/2116.

Klub zastupnika Istarskog demokratskog sabora (IDS), Primorsko-goranskog saveza (PGS), Unije Kvarnera (UNIJA) i Istarske stranke umirovljenika – Partitio Istriano dei pensionati (ISU-PIP), zastupnik Dalibor Paus, smatra da se poljoprivredna proizvodnja treba motivirati i nagraditi prema proizvedenoj količini poljoprivrednih proizvoda slijedom čega je potpore potrebno vezati uz proizvodnju, a ne uz površine te da je potrebno donijeti nove intervencije usmjerene na stočarstvo i zaštitu autohtonih pasmina.

Ciljevi zajedničke poljoprivredne politike, načela provedbe i zajednički zahtjevi za sve države članice propisani su pravnim aktima Europske unije prema kojima se izravne potpore i IAKS mjere ruralnog razvoja isplaćuju po površini.

Strateški plan Zajedničke poljoprivredne politike Republike Hrvatske 2023. – 2027., koji predstavlja nacionalni dokument kojim se osigurava potpora iz europskih poljoprivrednih fondova i koji je donesen temeljem članka 8.a trenutno važećeg Zakona, usklađen je sa Strategijom poljoprivrede do 2030. godine, odnosno Nacionalnom razvojnom strategijom Republike Hrvatske do 2030. godine i predvidio je intervencije kojima se osigurava potpora sektoru stočarstva, kao i očuvanje ugroženih i izvornih pasmina domaćih životinja.

Klub zastupnika Socijaldemokratske partije Hrvatske, zastupnik Mate Vukušić, smatra da je potrebno osigurati praćenje trgovačkih marži na osnovne prehrambene proizvode, uvesti porez na ekstra profit te da je potrebno donijeti Nacionalnu industrijsku strategiju. Također smatra, kao i Klub zastupnika Hrvatske seljačke stranke (HSS), Građansko-liberalnog saveza (GLAS) i stranke Dalija Orešković ljudi s imenom i prezimenom (DOSIP), da je potrebno jasno definirati kriterije za dodjelu državne nagrade kako se ne bi izostavili mladi i mali poljoprivrednici.

Trgovinska politika, politika nepoštenih trgovačkih praksi, porezna politika i politika razvoja industrije nisu predmet Zakona o poljoprivredi.

Izmjenama i dopunama Zakona o poljoprivredi omogućit će se dodjela državne nagrade kao osobitog priznanja poljoprivrednicima koji su svojim radom i zalaganjem postigli istaknute rezultate u promociji i razvoju prepoznatljivosti hrvatskih poljoprivrednih i prehrambenih proizvoda. Dodjela državne nagrade, kriteriji za dodjelu kao i druga pitanja značajna za dodjelu državne nagrade ministar će propisati pravilnikom. Strategijom poljoprivrede do 2030. godine među ostalim prioritetima utvrđeni su prioriteti jačanja malih i mladih poljoprivrednika te zasigurno neće biti izostavljeni iz dodjele državne nagrade.

Klub zastupnika Hrvatske demokratske zajednice, zastupnica Marijana Petir, smatra da je potrebno odredbe članka 23. Prijedloga zakona, sada članka 29., uskladiti s člankom 59. stavkom 5. Uredbe (EU) br. 2021/2116., da je potrebno kadrovski i financijski ojačati Agenciju za plaćanja te razmisliti o promjeni sustava savjetovanja poljoprivrednika.

Stručni nositelj smatra kako predloženu odredbu članka 29. Konačnog prijedloga zakona nije potrebno dopunjavati budući Uredba (EU) br. 2021/2116 u članku 59. stavku 5. propisuje da se korisnika/poljoprivrednika ne kažnjava i od njega ne traži povrat sredstava ako je do neusklađenosti s propisima došlo zbog pogreške nadležnog tijela i to u slučaju kada korisnik/poljoprivrednik zadovoljava sve uvjete i kriterije prihvatljivosti za dobivanje potpore, a potporu nije dobio zbog pogreške administracije, dok trenutno važeći Zakon člankom 144. štiti financijske interese Europske unije u slučajevima kada je isplaćena potpora, a nije trebala biti isplaćena (odnosno u slučajevima kada korisnik/poljoprivrednik ne zadovoljava propisane uvjete i kriterije za dobivanje potpore).

Izmjenama i dopunama Zakona o poljoprivredi jača se sustav savjetovanja poljoprivrednika, kojeg uz javnu mogu obavljati i privatni savjetnici, ovlašteni agronomi, upisani u Popis ovlaštenih agronoma sukladno Zakonu o Hrvatskoj agronomskoj komori („Narodne novine“, br. 51/15. i 114/22.), a financiranje savjetodavnih usluga omogućeno je putem intervencija Strateškog plana Zajedničke poljoprivredne politike Republike Hrvatske 2023. – 2027.

Potrebu dodatnog kadrovskog jačanja Agencije za plaćanja iznijeli su i Klub zastupnika Hrvatske seljačke stranke (HSS), Građansko-liberalnog saveza (GLAS) i stranke Dalija Orešković ljudi s imenom i prezimenom (DOSIP) i Klub zastupnika Nezavisni i HSU.

Agencija za plaćanja djeluje sukladno Zakonu o osnivanju Agencije za plaćanja u poljoprivredi, ribarstvu i ruralnom razvoju („Narodne novine“, br. 30/09. i 56/13.) i njezino kadrovsko i financijsko jačanje nisu predmet Zakona o poljoprivredi no internim aktima Agencije za plaćanja predviđena je nova sistematizacija koja će dodatno osnažiti kadrovske kapacitete.

Klub zastupnika Hrvatske seljačke stranke (HSS), Građansko-liberalnog saveza (GLAS) i stranke Dalija Orešković ljudi s imenom i prezimenom (DOSIP), zastupnica Anka Mrak Taritaš, smatra da su rokovi za donošenje pravilnika predviđenih člankom 30. Prijedloga zakona, sada člankom 37., predugački.

Predviđeni rokovi utvrđeni su uzimajući u obzir potrebu provedbe prethodnih konzultacija sa zainteresiranim dionicima u postupku donošenja provedbenih akata. To ne znači da se pravilnici neće donijeti i ranije, ukoliko se za to steknu uvjeti.

Klub zastupnika Nezavisni i HSU, zastupnica Vesna Vučemilović, u odnosu na članke 17., 18. i 19. Prijedloga zakona, sada članke 23., 24. i 25., ukazuje na potrebu opreza prilikom pretvorbe FADN sustava u FSDN s obzirom na mogući utjecaj socijalnih i okolišnih elemenata na potpore.

Sustav poljoprivrednih knjigovodstvenih podataka (engl. Farm Accountancy Data Network - FADN) uspostavljen je kao alat za praćenje provedbe zajedničke poljoprivredne politike, odnosno sastavljanje izvješća Europske komisije o stanju poljoprivrede i prihodima poljoprivrednika.

Uredbom (EU) br. 2023/2674 FADN se pretvara u Mrežu podataka o održivosti poljoprivrednih gospodarstava (engl. Farm Sustainability Data Network - FSDN) te se dosadašnji obuhvat prikupljanja strukturnih, proizvodnih i ekonomskih podataka proširuje okolišnim i socijalnim podacima. Pravni okvir za obveznu provedbu FSDN-a propisan je propisima Europske unije, a države članice nacionalnim propisima uređuju FSDN sustav na nacionalnoj razini. Provedbom FSDN-a osigurat će se detaljniji podaci za praćenje provedbe poljoprivredne politike i kreiranje odgovarajućih intervencija, ali oni nisu izravno povezani s ostvarenjem prava na dobivanje poljoprivredne potpore.

Klub zastupnika Možemo!, zastupnica Sandra Benčić, smatra de je potrebno potpore više usmjeriti na male poljoprivrednike, da je administracija prekompleksna te kako su propisani uvjeti geotagiranja pri obradi tla i zabrana oranja prije 15. ožujka neprimjereni i nepotrebni, da je potrebno jačati zelenu javnu nabavu, logistiku, zadrugarstvo i zajednički nastup poljoprivrednika na tržištu, također smatraju da je za perspektivnu poljoprivredu neophodno ustanoviti politiku hrane, da je potrebno početi primjenjivati pravo prvokupa poljoprivrednog zemljišta i osigurati raspisivanje natječaja za dodjelu poljoprivrednog zemljišta.

Strategijom poljoprivrede do 2030. godine među ostalim prioritetima utvrđeni su i jačanje malih i mladih poljoprivrednika te su Strateškim planom Zajedničke poljoprivredne politike Republike Hrvatske 2023.-2027. predviđene intervencije koje će doprinijeti njihovom razvoju i osnaživanju. Zelena javna nabava, logistika, zadrugarstvo i zajednički nastup poljoprivrednika na tržištu nisu predmet Zakona o poljoprivredi.

Geotagiranje, također nije predmet Zakona o poljoprivredi, a uvedeno je kao mogućnost poljoprivredniku za dokazivanje pojedinih uvjeta ili provedbu praksi kod pojedinih intervencija iz Strateškog plana Zajedničke poljoprivredne politike Republike Hrvatske 2023.-2027., gdje je to primjenjivo, a ne kao obveza. Ako korisnik nije u mogućnosti dostaviti geotagiranu fotografiju, Agencija za plaćanja provodi kontrolu provedbe uvjeta na terenu. Značajan dio poljoprivrednika je dobro prihvatio ovu mogućnost i koristi ju. Geotagiranje nije izravno povezano s datumskim ograničenjima oranja tla i ista nisu propisana Zakonom o poljoprivredi.

Navedeni datumi odnose se na uvjete iz Pravilnika o uvjetovanosti („Narodne novine“, broj 26/23.), u dijelu SMR 2.: Standardi za nitrate prema III Akcijskom programu zaštite voda od onečišćenja uzrokovanog nitratima poljoprivrednog podrijetla („Narodne novine“, broj 73/21.). Pravilnik propisuje da se gnojenje gnojnicom i gnojovkom na svim poljoprivrednim površinama bez obzira na pokrov ne smije provoditi u razdoblju od 15. prosinca do 15. ožujka. U cilju zaštite i očuvanja kakvoće tla prema GAEC 6, koji se odnosi na minimalni zemljišni pokrov, kako bi se izbjeglo golo tlo u najosjetljivijim razdobljima, tijekom vegetacijskog razdoblja, sve oranične poljoprivredne površine moraju biti pokrivene poljoprivrednim kulturama ili žetvenim ostacima (nadzemni dio biljke s korijenom), ili ciljano prekrivene biljnim ostacima (malč) koji umanjuju eroziju tla, osim u slučaju obavljene pripreme za sljedeću sjetvu i prije nicanja. Time priprema za sljedeću sjetvu i prije nicanja omogućava proljetno oranje u bilo kojem periodu. Jedina zabrana oranja povezuje se s GAEC 9 koji ima za cilj zaštitu staništa i vrsta, čime nije dozvoljena prenamjena niti oranje samo na okolišno osjetljivim trajnim travnjacima unutar Natura 2000 područja, kako bi se ovi okolišno vrijedni travnjaci zaštitili od nestajanja te očuvala od izumiranja rijetka travnjačka flora i fauna koja obitava na ovim staništima.

# TEKST ODREDBI VAŽEĆEG ZAKONA KOJE SE MIJENJAJU, ODNOSNO DOPUNJUJU

Sadržaj Zakona

Članak 1.

Ovim se Zakonom određuju ciljevi i mjere poljoprivredne politike, pravila vezana uz zajedničku organizaciju tržišta poljoprivrednih proizvoda, mjere informiranja i promocije, pravila o jakim alkoholnim pićima, prikupljanje podataka i izvješćivanje o cijenama poljoprivrednih proizvoda, nacionalni sustav Codex Alimentarius, zahtjevi kvalitete za hranu i hranu za životinje, sprječavanje nastajanja otpada od hrane, doniranje hrane i hrane za životinje, ekološka proizvodnja, sustavi kvalitete poljoprivrednih i prehrambenih proizvoda, stavljanje na tržište prirodnih mineralnih, izvorskih i stolnih voda, uključujući zahtjeve njihove sigurnosti, označavanja i kvalitete, savjetovanje poljoprivrednika, obrazovanje te razvojno-stručni poslovi, informacijski sustavi i baze podataka, sustav poljoprivrednih knjigovodstvenih podataka, administrativna kontrola i kontrola na terenu te upravni i inspekcijski nadzor.

Provedba propisa donesenih na razini Europske unije

Članak 2.

(1) Ovim se Zakonom uređuje provedba:

1. Uredbe (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (SL L 347, 20. 12. 2013.) (u daljnjem tekstu: Uredba (EU) br. 1306/2013)

2. Uredbe (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20. 12. 2013.) (u daljnjem tekstu: Uredba (EU) br. 1308/2013), osim članaka 1., 2., 78., 80., 81., 82., 90., 92. – 108., 112., 113., 117. – 122., 145., 146. i 147., koji se odnose na sektor vina, i kako je posljednji puta izmijenjena Uredbom (EU) br. 2021/2117 Europskog parlamenta i Vijeća od 2. prosinca 2021. o izmjeni uredaba (EU) br. 1308/2013 o uspostavljanju zajedničke organizacije tržišta poljoprivrednih proizvoda, (EU) br. 1151/2012 o sustavima kvalitete za poljoprivredne i prehrambene proizvode, (EU) br. 251/2014 o definiciji, opisivanju, prezentiranju, označivanju i zaštiti oznaka zemljopisnog podrijetla aromatiziranih proizvoda od vina i (EU) br. 228/2013 o utvrđivanju posebnih mjera za poljoprivredu u najudaljenijim regijama Unije (SL L 435, 6. 12. 2021.)

3. Uredbe (EU) br. 1144/2014 Europskog parlamenta i Vijeća od 22. listopada 2014. o mjerama informiranja i promocije u vezi s poljoprivrednim proizvodima koje se provode na unutarnjem tržištu i u trećim zemljama te o stavljanju izvan snage Uredbe Vijeća (EZ) br. 3/2008 (SL L 317, 4. 11. 2014.) (u daljnjem tekstu: Uredba (EU) br. 1144/2014)

4. Uredbe (EU) br. 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008 (SL L 130, 17. 5. 2019.) (u daljnjem tekstu: Uredba (EU) br. 2019/787)

5. Uredbe Komisije (EZ) br. 889/2008 od 5. rujna 2008. o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 250, 18. 9. 2008.) kako je posljednji put izmijenjena Provedbenom uredbom Komisije (EU) 2016/673 od 29. travnja 2016. o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i kontrolu (SL L 116, 30. 4. 2016.) (u daljnjem tekstu: Uredba Komisije (EZ) br. 889/2008)

6. Uredbe (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14. 12. 2012.) (u daljnjem tekstu: Uredba (EU) br. 1151/2012)

7. Uredbe Komisije (EU) br. 115/2010 od 9. veljače 2010. o utvrđivanju uvjeta za korištenje aktivnog aluminijevog oksida za uklanjanje fluorida iz prirodnih mineralnih voda i izvorskih voda (SL L 37, 10. 2. 2010.) (u daljnjem tekstu: Uredba Komisije (EU) br. 115/2010)

8. Uredbe Vijeća (EZ) br. 1217/2009 od 30. studenoga 2009. o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (SL L 328, 15. 12. 2009.) kako je posljednji puta izmijenjena Uredbom (EU) br. 1318/2013 Europskog parlamenta i Vijeća od 22. listopada 2013. o izmjeni Uredbe Vijeća (EZ) br. 1217/2009 o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (SL L 340, 17. 12. 2013.) (u daljnjem tekstu: Uredba Vijeća (EZ) br. 1217/2009)

9. Provedbene uredbe Komisije (EU) br. 1333/2011 od 19. prosinca 2011. o utvrđivanju tržišnih standarda za banane, pravila za provjeru usklađenosti s tim tržišnim standardima i zahtjeva u pogledu obavješćivanja u sektoru banana (SL L 336, 20. 12. 2011.) (u daljnjem tekstu: Provedbena uredba Komisije (EU) br. 1333/2011)

10. Provedbene uredbe Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (SL L 157, 15. 6. 2011.) (u daljnjem tekstu: Provedbena uredba Komisije (EU) br. 543/2011)

11. Provedbene uredbe Komisije (EU) br. 2015/1831 оd 7. listopada 2015. o utvrđivanju pravila za primjenu Uredbe (EU) br. 1144/2014 Europskog parlamenta i Vijeća o mjerama informiranja i promocije u vezi s poljoprivrednim proizvodima koje se provode na unutarnjem tržištu i u trećim zemljama (SL L 266, 13. 10. 2015.) (u daljnjem tekstu: Provedbena uredba Komisije (EU) br. 2015/1831)

12. Uredbe (EU) br. 2021/2115 Europskog parlamenta i Vijeća od 2. prosinca 2021. o utvrđivanju pravila o potpori za strateške planove koje izrađuju države članice u okviru zajedničke poljoprivredne politike (strateški planovi u okviru ZPP-a) i koji se financiraju iz Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) te o stavljanju izvan snage Uredbe (EU) br. 1305/2013 i (EU) br. 1307/2013 (SL L 435, 6. 12. 2021.) (u daljnjem tekstu: Uredba (EU) br. 2021/2115)

13. Uredbe (EU) br. 2021/2116 Europskog parlamenta i Vijeća od 2. prosinca 2021. o financiranju i nadzoru zajedničke poljoprivredne politike te upravljanju njome i o stavljanju izvan snage Uredbe (EU) br. 1306/2013 (SL L 435, 6. 12. 2021.) (u daljnjem tekstu: Uredba (EU) br. 2021/2116)

14. Uredbe (EU) br. 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14. 6. 2018.) kako je posljednji puta dopunjena Delegiranom uredbom Komisije (EU) br. 2021/2306 od 21. listopada 2021. o dopuni Uredbe (EU) br. 2018/848 Europskog parlamenta i Vijeća pravilima o službenim kontrolama pošiljaka ekoloških proizvoda i proizvoda iz prijelaznog razdoblja namijenjenih uvozu u Uniju te o potvrdi o inspekciji (SL L 461, 27. 12. 2021.) (u daljnjem tekstu: Uredba (EU) br. 2018/848)

15. Uredbe (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) kako je posljednji puta dopunjena Delegiranom uredbom Komisije (EU) br. 2021/2305 od 21. listopada 2021. o dopuni Uredbe (EU) 2017/625 Europskog parlamenta i Vijeća pravilima o slučajevima u kojima i uvjetima pod kojima se ekološki proizvodi i proizvodi iz prijelaznog razdoblja izuzimaju iz službenih kontrola na graničnim kontrolnim postajama i o mjestu na kojem se provode službene kontrole tih proizvoda te o izmjeni delegiranih uredbi Komisije (EU) 2019/2123 i (EU) 2019/2124 (SL L 461, 27. 12. 2021.) (u daljnjem tekstu: Uredba (EU) br. 2017/625)

16. Provedbene uredbe Komisije (EU) 2017/1185 оd 20. travnja 2017. o utvrđivanju pravila za primjenu uredbi (EU) br. 1307/2013 i (EU) br. 1308/2013 Europskog parlamenta i Vijeća u pogledu dostavljanja informacija i dokumenata Komisiji te o izmjeni i stavljanju izvan snage nekoliko uredbi Komisije (SL L 171, 4. 7. 2017.) (u daljnjem tekstu: Provedbena uredba Komisije (EU) br. 2017/1185).

(2) Ovim se Zakonom u pravni poredak Republike Hrvatske prenose odredbe Direktive (EU) 2018/851 Europskog parlamenta i Vijeća od 30. svibnja 2018. o izmjeni Direktive 2008/98/EZ o otpadu (SL L 150, 14. 6. 2018.).

Pojmovi

Članak 3.

(1) Pojedini pojmovi u smislu ovoga Zakona imaju sljedeće značenje:

a) poljoprivrednik je fizička ili pravna osoba ili skupina fizičkih ili pravnih osoba koja obavlja poljoprivrednu djelatnost na području Republike Hrvatske, a obuhvaća sljedeće organizacijske oblike: obiteljsko poljoprivredno gospodarstvo, samoopskrbno poljoprivredno gospodarstvo, obrt registriran za obavljanje poljoprivredne djelatnosti, trgovačko društvo ili zadruga registrirana za obavljanje poljoprivredne djelatnosti te druga pravna osoba

b) samoopskrbno poljoprivredno gospodarstvo je fizička osoba poljoprivrednik koja se za osobne potrebe bavi poljoprivredom u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a temelji se na korištenju vlastitih i/ili unajmljenih proizvodnih resursa te na radu, uključujući prodaju, znanju i vještinama članova kućanstva i ekonomska veličina gospodarstva je manja ili jednaka iznosu od 3000 eura

c) poljoprivredno gospodarstvo čine sve proizvodne jedinice na kojima se obavlja poljoprivredna djelatnost i kojima upravlja poljoprivrednik, a koje se nalaze na području Republike Hrvatske

d) poljoprivredna djelatnost obuhvaća bilinogojstvo, stočarstvo i s njima povezane uslužne djelatnosti, u skladu sa skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti – NKD 2007

e) primarna poljoprivredna proizvodnja je proizvodnja proizvoda bilinogojstva ili stočarstva navedenih u Prilogu I. Ugovora o funkcioniranju Europske unije bez obavljanja dodatnih radnji kojima bi se promijenila priroda tih proizvoda

f) priprema proizvoda za tržište obuhvaća postupke pripreme, kao što su čišćenje, pranje, rezanje, ljuštenje, obrezivanje i sušenje proizvoda bez njihova pretvaranja u prerađevine

g) prerada poljoprivrednih proizvoda je svako djelovanje na poljoprivrednom proizvodu čiji je rezultat proizvod koji je i sam poljoprivredni proizvod, osim djelatnosti na poljoprivrednim dobrima koje su prijeko potrebne za pripremu životinjskih ili biljnih proizvoda za prvu prodaju

h) stavljanje na tržište je držanje ili izlaganje radi prodaje, oglašavanje i ponuda na prodaju, isporuka ili bilo koji drugi način prodaje, kao i izravna prodaja poljoprivrednih proizvoda krajnjim potrošačima koju obavlja poljoprivrednik ako se odvija u skladu sa zakonom kojim se uređuje područje trgovine, osim prve prodaje trgovcima i prerađivačima koju obavlja poljoprivrednik i svih djelatnosti povezanih s pripremom proizvoda za takvu prvu prodaju

i) poljoprivredni proizvodi su proizvodi iz Priloga I. Ugovora o funkcioniranju Europske unije, osim proizvoda ribarstva i akvakulture navedenih u Prilogu I. Uredbe (EU) br. 1379/2013 Europskog parlamenta i Vijeća od 11. prosinca 2013. o zajedničkom uređenju tržišta proizvodima ribarstva i akvakulture, izmjeni uredbi Vijeća (EZ) br. 1184/2006 i (EZ) br. 1224/2009 i stavljanju izvan snage Uredbe Vijeća (EZ) br. 104/2000 (SL L 354, 28. 12. 2013.)

j) posjednik proizvoda je svaka fizička ili pravna osoba koja je u stvarnom posjedu određenog proizvoda

k) doniranje hrane je davanje hrane bez naknade od donatora hrane namijenjene krajnjem primatelju hrane, dok se davanje hrane bez naknade od građana namijenjene krajnjem primatelju hrane ne smatra doniranjem hrane u smislu ovoga Zakona

l) doniranje hrane za životinje je davanje hrane za životinje bez naknade od donatora hrane za životinje namijenjene krajnjem primatelju hrane za životinje, dok se davanje hrane za životinje bez naknade od građana namijenjene krajnjem primatelju hrane za životinje ne smatra doniranjem hrane za životinje u smislu ovoga Zakona

m) posrednik u lancu doniranja hrane je pravna osoba koja prikuplja hranu od donatora namijenjenu krajnjem primatelju hrane

n) donator hrane je pravna ili fizička osoba koja bez naknade daje hranu namijenjenu krajnjem primatelju hrane

o) donator hrane za životinje je pravna ili fizička osoba koja bez naknade daje hranu za životinje namijenjenu krajnjem primatelju hrane za životinje

p) krajnji primatelj hrane je socijalno ugrožena osoba i/ili osoba pogođena elementarnim nepogodama ili prirodnim katastrofama ili osoba koja se donatoru hrane odnosno posredniku u lancu doniranja hrane učini vjerojatnim da je u potrebi te neprofitna pravna osoba koja pruža uslugu smještaja i/ili prehrane štićenicima svog objekta, osim pučkih kuhinja

r) krajnji primatelj hrane za životinje je neprofitna pravna osoba koja vodi brigu i skrb o nezbrinutim životinjama ili životinjama koje se koriste za terapijske svrhe, socijalno ugrožena osoba i/ili osoba pogođena elementarnim nepogodama ili prirodnim katastrofama koja skrbi o vlastitim životinjama

s) službene kontrole u smislu ovoga Zakona jesu službene kontrole kako su definirane člankom 2. stavkom 1. Uredbe (EU) br. 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (SL L 95, 7. 4. 2017.) (u daljnjem tekstu: Uredba (EU) br. 2017/625) koje se provode radi verifikacije usklađenosti s pravilima iz članka 1. stavka 2. podstavaka a), c), e), i) i j) Uredbe (EU) br. 2017/625,

t) banka hrane je organizacija koja prikuplja hranu od donatora namijenjenu krajnjem primatelju te je daje posredniku u lancu doniranja hrane. Pored navedenog, banka hrane može prikupljenu hranu od donatora dati i izravno krajnjem primatelju

u) otpad od hrane je sva hrana kako je definirana u članku 2. Uredbe (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1. 2. 2002.) (u daljnjem tekstu: Uredba (EZ) br. 178/2002) koja je postala otpad kako je definiran posebnim propisom kojim se uređuje gospodarenje otpadom

v) informacijski sustav obuhvaća skup međusobno povezanih tehnoloških rješenja i platformi kojima se informatizira i digitalizira poslovni proces.

(2) Ostali pojmovi u smislu ovoga Zakona imaju jednako značenje kao pojmovi u uredbama iz članka 2. ovoga Zakona.

Nadležno tijelo

Članak 5.

(1) Nadležno tijelo za provedbu uredbi iz članka 2. ovoga Zakona je ministarstvo nadležno za poslove poljoprivrede (u daljnjem tekstu: Ministarstvo).

(2) Iznimno od stavka 1. ovoga članka u provedbi:

– Uredbe (EU) br. 1306/2013, u dijelu koji se odnosi na provedbu naknadnih kontrola korisnika izvoznih potpora nadležno je Ministarstvo financija – Carinska uprava

– Uredbe (EU) br. 1308/2013, u dijelu članaka 90., 189., 190., 194., 195. i 205., nadležno je Ministarstvo financija – Carinska uprava koja ova pravila provodi pri uvozu i izvozu prije postupka uvoznog ili izvoznog carinjenja

– Ministarstvo financija – Carinska uprava je relevantno tijelo u smislu članka 6. Delegirane Uredbe Komisije (EU) br. 2021/2306 za provedbu nadzora pri uvozu ekoloških proizvoda iz trećih zemalja i za provedbu inspekcijskog nadzora

– Uredbe Komisije (EU) br. 115/2010, u dijelu provođenja službenih kontrola tehnološkog postupka uklanjanja fluorida u prirodnim mineralnim i izvorskim vodama, nadležan je Državni inspektorat.

(3) Ministarstvo i druga tijela čija je nadležnost određena na temelju odredaba ovoga Zakona u obavljanju poslova surađuju i s drugim tijelima s kojima mogu razmjenjivati podatke te sklapati sporazume o suradnji.

Provedbeno tijelo

Članak 6.

Provedbeno tijelo za provedbu ovoga Zakona i uredbi iz članka 2. ovoga Zakona koje se odnose na mjere poljoprivredne politike je Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja).

Strateški plan Zajedničke poljoprivredne politike Republike Hrvatske 2023. – 2027.

Članak 8.a

(1) Strateški plan Zajedničke poljoprivredne politike Republike Hrvatske 2023. – 2027. (u daljnjem tekstu: Strateški plan) je strateški plan Republike Hrvatske za provedbu mjera poljoprivredne politike u razdoblju 2023. – 2027., a koji se financira u okviru Europskog fonda za jamstva u poljoprivredi (u daljnjem tekstu: EFJP) i Europskog poljoprivrednog fonda za ruralni razvoj.

(2) Strateški plan izrađuje se na temelju propisa kojima se definira institucionalni okvir za korištenje fondova Europske unije u okviru podijeljenog upravljanja u razdoblju 2021. – 2027. u Republici Hrvatskoj.

(3) Vlada Republike Hrvatske na prijedlog Ministarstva, a nakon odobrenja Europske komisije donosi Strateški plan.

(4) Potpora iz Strateškog plana može se dodijeliti na temelju:

– natječaja koje raspisuje Agencija za plaćanja za sve one intervencije za koje ne postoji unaprijed, u Strateškom planu, definirani jedinstveni korisnik i to u obliku:

1. otvorenog natječaja, odnosno natjecanja velikog broja nepoznatih korisnika te

2. ograničenog natječaja u kojem se ograničava natjecanje određenog broja korisnika definiranih u Strateškom planu

– natječaja koje raspisuju lokalne akcijske grupe za provedbu odabranih lokalnih razvojnih strategija

– izravne dodjele poljoprivrednicima

– sporazuma o financiranju u svrhu provedbe financijskih instrumenata.

(5) Postupak dodjele potpore putem natječaja provodi se u fazama koje mogu uključivati:

1. podnošenje i zaprimanje zahtjeva za potporu

2. rangiranje zahtjeva za potporu

3. administrativnu kontrolu kriterija odabira

4. administrativnu kontrolu prihvatljivosti korisnika

5. administrativnu kontrolu prihvatljivosti projekta/aktivnosti

6. administrativnu kontrolu prihvatljivosti troškova

7. kontrolu na terenu.

(6) Pojedine faze provedbe postupka dodjele potpore putem natječaja moguće je spajati te jednu ili više faza dodjele provesti zajedno.

(7) Po zaprimanju svih zahtjeva za potporu podnesenih na natječaj Agencija za plaćanja formira rang-listu na temelju traženih procijenjenih iznosa potpore te traženog broja bodova na temelju odgovora na pitanja u zahtjevu za potporu od strane korisnika, u skladu s kriterijima odabira.

(8) Agencija za plaćanja provodi administrativnu kontrolu onih zahtjeva koji se na temelju traženih bodova nalaze iznad praga raspoloživih sredstava na rang-listi.

(9) Agencija za plaćanja tijekom administrativne kontrole može od korisnika zatražiti dopunu i/ili obrazloženja, a korisniku se može poslati samo jedan zahtjev za dopunu.

(10) Agencija za plaćanja zahtjev za dopunu može uputiti korisniku isključivo za dopunu onih dokumenata za koje u natječaju nije izrijekom navedeno da se ne mogu dopuniti.

(11) Korisnik je u obvezi postupiti po zahtjevu za dopunu i/ili obrazloženje te odgovoriti Agenciji za plaćanja putem elektroničke pošte u roku od sedam dana od dana slanja zahtjeva za dopunu i/ili obrazloženja od strane Agencije za plaćanja.

(12) Tijekom administrativne kontrole natječaja Agencija za plaćanja ne može dodijeliti veći broj bodova po pojedinom kriteriju odabira i ukupan broj bodova, kao ni iznos potpore veći od navedenog u obrascu zahtjeva za potporu.

(13) Agencija za plaćanja izdaje obavijest o odbacivanju zbog nedostatnosti sredstava korisnicima za koje nije odrađena administrativna kontrola zahtjeva za potporu jer se na temelju traženih bodova po kriterijima odabira nalaze na rang-listi ispod praga dostatnih sredstava i korisnicima kojima je izdana odluka o rezultatu administrativne kontrole, a za koje sredstva nisu dostatna.

(14) Protiv obavijesti o odbacivanju zahtjeva za potporu zbog nedostatnosti sredstava žalba nije dopuštena. Protiv obavijesti iz ovoga stavka može se pokrenuti upravni spor.

(15) Nakon provedene administrativne kontrole natječaja korisnici mogu tražiti isplatu sredstava u jednoj ili više rata i/ili isplatu predujma.

(16) Potpora za intervencije koje se provode putem natječaja isplaćuje se korisniku na temelju zahtjeva za isplatu predujma/zahtjeva za isplatu.

(17) Agencija za plaćanja donijet će odluke o zahtjevu korisnika iz stavka 13. ovoga članka najkasnije u roku od 90 dana od dana podnošenja urednog zahtjeva za isplatu /zahtjeva za isplatu predujma.

(18) U rok od 90 dana ne uračunava se vrijeme od podnošenja žalbe na odluke iz stavka 14. ovoga članka do donošenja rješenja o žalbi Ministarstva.

(19) U provedbi intervencija iz Strateškog plana koje se provode putem natječaja, Agencija za plaćanja provodi kontrolu ulaganja na terenu kroz redovite kontrole: kontrolu prije isplate i ex-post kontrolu tijekom petogodišnjeg razdoblja nakon izvršenog konačnog plaćanja.

(20) Osim redovite kontrole iz stavka 19. ovoga članka, kontrola na terenu može se provoditi u bilo kojem trenutku tijekom postupka dodjele potpore.

(21) Kontrolu ulaganja može obavljati Ministarstvo, Agencija za reviziju sustava provedbe programa Europske unije, Europska komisija, Europski revizorski sud, predstavnici Europskog ureda za borbu protiv prijevara (OLAF) te druge institucije koje za to imaju ovlasti po posebnim propisima.

(22) Agencija za plaćanja može u svakom trenutku postupka dodjele potpore, provedbe projekta i tijekom ex-posta nakon konačne isplate donijeti odluku kojom će odbiti zahtjev korisnika, umanjiti potporu odnosno zatražiti povrat djelomičnog ili cjelokupnog iznosa sredstava ako korisnik ne ispunjava obveze propisane ovim Zakonom, pravilnikom, natječajem ili drugim primjenjivim nacionalnim propisima ili propisima Europske unije.

(23) Provedbu intervencija iz Strateškog plana, uključujući postupanja Agencije za plaćanja u provedbi Strateškog plana ministar propisuje pravilnicima, a provedbu intervencija koje se odnose na financijske instrumente definira sporazumima o financiranju.

Nacionalna mreža Zajedničke poljoprivredne politike

Članak 8.b

(1) Za ostvarivanje zahtjeva i ciljeva iz članka 126. Uredbe (EU) br. 2021/2115 osniva se Nacionalna mreža Zajedničke poljoprivredne politike.

(2) Organizaciju, aktivnosti, članstvo, poslove i funkcioniranje tijela te provedbu višegodišnjih i godišnjih indikativnih planova Nacionalne mreže Zajedničke poljoprivredne politike ministar propisuje pravilnikom.

Višestruka sukladnost

Članak 13.

(1) Korisnici IAKS-a mjera ruralnoga razvoja iz članka 20. ovoga Zakona, korisnici Programa izravnih plaćanja iz članka 22. ovoga Zakona te korisnici mjera potpora po površini iz Nacionalnog programa potpora pomoći sektoru vina iz članka 49. ovoga Zakona obvezni su prilikom obavljanja poljoprivredne djelatnosti na poljoprivrednom gospodarstvu poštivati pravila višestruke sukladnosti propisana člankom 93. i Prilogom II. Uredbe (EU) br. 1306/2013.

(2) Način provedbe pravila višestruke sukladnosti ministar propisuje pravilnikom.

Uvjetovanost

Članak 13.a

(1) Korisnici izravnih plaćanja iz članka 21. stavka 2. točke 2. ovoga Zakona i korisnici IAKS mjera ruralnog razvoja iz članka 20. ovoga Zakona obvezni su prilikom obavljanja poljoprivredne djelatnosti na poljoprivrednom gospodarstvu poštivati propisane zahtjeve upravljanja i dobre poljoprivredne i okolišne uvjete koji čine uvjetovanost propisanu člankom 12. i Prilogom III. Uredbe (EU) br. 2021/2115.

(2) Sadržaj propisanih zahtjeva upravljanja i dobrih poljoprivrednih i okolišnih uvjeta iz stavka 1. ovoga članka i način njihove provedbe ministar propisuje pravilnikom.

Kontrola višestruke sukladnosti i administrativne kazne

Članak 14.

(1) Agencija za plaćanja provodi kontrolu i poduzima mjere za ispunjavanje pravila višestruke sukladnosti koristeći IAKS u smislu članka 96. Uredbe (EU) br. 1306/2013 te izriče administrativne kazne u smislu članaka 91., 97. i 99. Uredbe (EU) br. 1306/2013.

(2) U skladu s člankom 97. stavkom 3. Uredbe (EU) br. 1306/2013, ne primjenjuje se administrativna kazna ako je njezin iznos po korisniku 100 eura ili manji od 100 eura u skladu s člankom 106. stavkom 3. Uredbe (EU) br. 1306/2013.

(3) U skladu s člankom 99. stavkom 2. Uredbe (EU) br. 1306/2013, Agencija za plaćanja uspostavlja sustav ranog upozoravanja za slučajeve neispunjavanja obveza višestruke sukladnosti na koje se, s obzirom na njihovu manju težinu, opseg i trajanje, ne primjenjuje smanjenje ili ukidanje plaćanja.

(4) Način provedbe sustava ranog upozoravanja ministar propisuje pravilnikom iz članka 13. stavka 2. ovoga Zakona.

Kontrola uvjetovanosti i administrativne kazne

Članak 14.a

(1) Agencija za plaćanja provodi kontrolu i poduzima mjere za ispunjavanje pravila uvjetovanosti iz članka 13.a ovoga Zakona u skladu s člancima 83. i 84. Uredbe (EU) br. 2021/2116 te izriče administrativne kazne u smislu članka 85. Uredbe (EU) br. 2021/2116.

(2) U skladu s člankom 83. stavkom 2. podstavkom 2. Uredbe (EU) br. 2021/2116 Agencija za plaćanja uspostavlja pojednostavnjeni sustav kontrola uvjetovanosti.

(3) U skladu s člankom 84. stavkom 2. točkom b) Uredbe (EU) br. 2021/2116, ne primjenjuje se administrativna kazna ako je njezin iznos po korisniku u kalendarskoj godini 100 eura ili manji.

(4) Način provedbe pojednostavnjenog sustava kontrola uvjetovanosti i provedbe administrativnih kazni ministar propisuje pravilnikom iz članka 13.a stavka 2. ovoga Zakona.

Poslovi nadležnog tijela

Članak 40.

(1) Nadležno tijelo za organizaciju tržišta poljoprivrednih proizvoda je Ministarstvo, koje obavlja sljedeće poslove:

– predlaže Vladi uredbe, programe i strategije nužne za provedbu zajedničke organizacije tržišta poljoprivrednih proizvoda

– rješava u skladu s uvjetima utvrđenim Uredbom (EU) br. 1308/2013 i/ili pravilnicima koje donosi ministar

– obavlja poslove koordinacijskog tijela u skladu s člankom 9. Provedbene uredbe Komisije (EU) br. 543/2011

– prati stanje na tržištu poljoprivrednih proizvoda te predlaže Europskoj komisiji aktiviranje pojedinih mjera organizacije tržišta poljoprivrednih proizvoda

– prati i prikuplja podatke o cijenama i količinama određenih poljoprivrednih proizvoda i određenih ulaznih troškova (u daljnjem tekstu: poljoprivrednih inputa) te uređuje sustav praćenja, obrade i kontrole prikupljanja podataka o cijenama za potrebe izvještavanja Europske komisije i nacionalne potrebe u okviru organizacije tržišta poljoprivrednih proizvoda

– dostavlja podatke Europskoj komisiji u skladu s člankom 77. Delegirane uredbe Komisije (EU) 2017/891 od 13. ožujka 2017. o dopuni Uredbe (EU) br. 1308/2013 Europskog parlamenta i Vijeća u pogledu sektora voća i povrća te prerađevina voća i povrća i o dopuni Uredbe (EU) br. 1306/2013 Europskog parlamenta i Vijeća u pogledu novčanih kazni koje će se primjenjivati u tim sektorima i o izmjeni Provedbene uredbe Komisije (EU) br. 543/2011 (SL L 138, 25. 5. 2017.)

– odgovorno je za obavljanje poslova Posebnog odjela u skladu s člankom 85. Uredbe (EU) br. 1306/2013 vezano uz kontrolu transakcija izvršenih u okviru EFJP-a i poglavlja III. Uredbe (EU) br. 1306/2013

– obavještava Europsku komisiju u skladu s obvezama obavještavanja iz Uredbe (EU) br. 1308/2013 i njezinih provedbenih propisa

– dostavlja podatke Europskoj komisiji i razmjenjuje podatke s državama članicama Europske unije.

(2) Ministarstvo u provedbi odredbi ove glave odlučuje o pravima i obvezama pravnih i fizičkih osoba rješenjem.

(3) Protiv rješenja iz stavka 2. ovoga članka žalba nije dopuštena, već se može pokrenuti upravni spor.

Sektorske intervencije

Članak 46.b

(1) U skladu s dijelom I. glavom I. poglavljem II. Uredbe (EU) br. 1308/2013 i glavom III. poglavljem III. Uredbe (EU) 2021/2115 te Strateškim planom uspostavljaju se i provode slijedeće sektorske intervencije:

- intervencija u sektoru voća i povrća

- intervencija u sektoru vina

- intervencija u sektoru pčelarstva

- intervencije u drugim sektorima utvrđenim u članku 42. točkom d., e. i f. Uredbe (EU) br. 2021/2115.

(2) Odredbe vezane za način i uvjete provedbe intervencija iz stavka 1. ovoga članka u pogledu natječajnih ili drugih procedura u tehničkoj provedbi mjera intervencija, uvjeta i zahtjeva te obveza vezanih za korisnike mjera, načina prijave na mjere i kriterije prihvatljivosti, prihvatljive i neprihvatljive aktivnosti i troškove, vrste i iznose potpora, kriterije za određivanje prioriteta i rangiranje, postupke odabira, načine i uvjete vezane za podnošenje zahtjeva za sudjelovanje u mjeri, za isplatu potpore, uvjete vezano za odluke o odobrenju ili odbijanju prijava ili potpore te isplate potpore ili povrata potpore, provedbe operativnih programa proizvođačkih organizacija u sektoru voća i povrća i drugim sektorima, sadržaja, načina i uvjeta odobravanja i trajanja operativnih programa, osnivanja operativnog fonda, pravila o financiranju operativnih fondova, podnošenja zahtjeva za potporu, kontrola, procjena, vrednovanja i ocjenjivanja provedbe operativnih programa, o operativnim programima i operativnim fondovima, administrativne kontrole i kontrole na terenu provedbe operativnih programa i pojedinih mjera u intervencijama u sektoru vina i pčelarstvu, administrativne kazne, novčane kazne i druge sankcije za nepravilnosti povezane s provedbom pojedinih mjera intervencija i operativnih programa, obavještavanja i izvješćivanja, kao i druge odredbe vezane za zahtjeve za provođenje mjera intervencija, koje su uređene Uredbom (EU) br. 1308/2013 i Uredbom (EU) br. 2021/2115 te Strateškim planom ministar propisuje pravilnikom.

Sirovine za proizvodnju, proizvodna pravila i tehnički zahtjevi te kategorije

jakih alkoholnih pića

Članak 68.

(1) Jaka alkoholna pića na tržištu moraju u pogledu postupka proizvodnje, tehničkih zahtjeva, sirovina koje je dopušteno koristiti za proizvodnju te tehnoloških svojstava pojedinih kategorija proizvoda ispunjavati zahtjeve propisane člancima 2. do 8. Uredbe (EU) br. 2019/787.

(2) Dodatna pravila i zahtjeve u odnosu na pravila i zahtjeve za jaka alkoholna pića utvrđene Uredbom (EU) br. 2019/787 za jaka alkoholna pića proizvedena u Republici Hrvatskoj u skladu s člankom 45. Uredbe (EU) br. 2019/787 ministar propisuje pravilnikom.

Nadležno tijelo i poslovi nadležnog tijela

Članak 86.

(1) Nadležno tijelo za provedbu Uredbe (EU) br. 1151/2012, ovoga Zakona i propisa donesenih na temelju njega je Ministarstvo.

(2) Ministarstvo u svrhu provedbe sustava kvalitete iz glave VII. ovoga Zakona obavlja sljedeće poslove:

– provodi nacionalni postupak zaštite naziva ZOI, ZOZP, ZTS poljoprivrednih i prehrambenih proizvoda

– dostavlja Europskoj komisiji dokumentaciju potrebnu za registraciju naziva ZOI, ZOZP i ZTS poljoprivrednih i prehrambenih proizvoda na razini Europske unije

– u postupku registracije naziva ZOI, ZOZP i ZTS poljoprivrednih i prehrambenih proizvoda na razini Europske unije iz podstavka 2. ovoga stavka provodi postupak nacionalnog prigovora

– provodi postupak odobravanja korištenja neobveznog izraza kvalitete »planinski proizvod« i nacionalnog neobveznog izraza kvalitete

– uspostavlja i provodi nacionalni sustav kvalitete poljoprivrednih i prehrambenih proizvoda

– uspostavlja i provodi postupak priznavanja dobrovoljnih sustava certificiranja

– vodi evidencije iz članka 87. stavka 19., članka 90. stavka 15., članka 95. stavka 7., članka 96. stavka 7., članka 99. stavka 9. i članka 100. stavka 7. ovoga Zakona i objavljuje ih na svojim mrežnim stranicama

– provodi postupak ovlašćivanja delegiranih tijela koja potvrđuju sukladnost proizvoda sa Specifikacijom proizvoda te provodi nadzor nad njihovim radom

– javno objavljuje na svojim mrežnim stranicama nazive i adrese delegiranih tijela

– donosi i provodi programe za jačanje europskih i nacionalnih sustava kvalitete poljoprivrednih i prehrambenih proizvoda

– obavlja i druge poslove u području sustava kvalitete na nacionalnoj razini i razini Europske unije.

(3) Ministarstvo poslove iz stavka 2. podstavaka 8. i 9. ovoga članka provodi u skladu s odredbama ovoga Zakona i posebnog propisa o službenim kontrolama iz članka 3. stavka 1. točke t) ovoga Zakona.

Poslovi nadležnog tijela

Članak 101.

(1) Ministarstvo kao nadležno tijelo za provedbu uredbi iz članka 2. točaka 5., 14. i 15. ovoga Zakona obavlja sljedeće poslove:

– nadležnog tijela iz članka 4. stavka 1. Uredbe (EU) br. 2017/625 za područje iz članka 1. stavka 2. točke (i) te Uredbe, u skladu s propisom kojim se uređuju službene kontrole i druge službene aktivnosti koje se provode sukladno propisima o hrani, hrani za životinje, o zdravlju i dobrobiti životinja, zdravlju bilja i sredstvima za zaštitu bilja

– dostavlja izvješća i obavijesti nadležnim tijelima država članica Europske unije odnosno Europskoj komisiji u slučajevima propisanim člankom 43. stavkom 1. i člankom 52. Uredbe (EU) br. 2018/848

– organizira i delegira službene kontrole u skladu s odredbama propisa kojim se uređuju službene kontrole i ovoga Zakona

– imenuje i ovlašćuje te ukida ovlaštenja delegiranom tijelu za obavljanje kontrole ekološke proizvodnje iz članka 28. Uredbe (EU) br. 2017/625 (u daljnjem tekstu: kontrolno tijelo) u skladu s glavom II. poglavljem III. Uredbe (EU) br. 2017/625 i člankom 40. Uredbe (EU) br. 2018/848

– provodi nadzor rada i reviziju rada kontrolnih tijela u skladu s člankom 33. Uredbe (EU) br. 2017/625 i člankom 40. Uredbe (EU) br. 2018/848

– u okviru nadležnosti osigurava provedbu izuzeća u skladu s člankom 40. stavkom 4. podstavkom b. Uredbe (EU) br. 2018/848

– radi osiguravanja da uspostavljeni kontrolni sustavi omogućuje sljedivost svakog proizvoda u svim fazama proizvodnje, pripreme i stavljanja na tržište u skladu s člankom 34. stavkom 6. i člankom 52. Uredbe (EU) br. 2018/848, objavljuje popis subjekata s pripadajućim dokazima sukladnosti u obliku potvrdnice/certifikata proizvoda te popis kontrolnih tijela na službenim mrežnim stranicama Ministarstva

– uspostavlja i ažurira baze podataka o dostupnosti ekološkog biljnog reprodukcijskog materijala, ekoloških životinja i juvenilnih životinja iz akvakulture iz članka 26. stavaka 1. i 2. Uredbe (EU) br. 2018/848

– osigurava provođenje pravila proizvodnje u dijelu nadležnosti iz poglavlja III., označavanja u dijelu nadležnosti iz poglavlja IV., certificiranja u dijelu nadležnosti iz poglavlja V. i službenih kontrola u dijelu nadležnosti iz poglavlja VI. Uredbe (EU) br. 2018/848.

(2) Sadržaj, oblik i način vođenja baza podataka, postupak i rokove za dostavu izvješća i obavijesti iz stavka 1. podstavka 2. ovoga članka, rokove i obrasce za dostavu podataka iz stavka 1. podstavka 8. ovoga članka te način provođenja pravila iz stavka 1. podstavka 9. ovoga članka ministar propisuje pravilnikom.

Obveze subjekata u ekološkoj proizvodnji

Članak 102.

(1) Pravne i fizičke osobe koje se bave ekološkom proizvodnjom, preradom, stavljanjem na tržište, uvozom i izvozom ekoloških proizvoda kao subjekti u ekološkoj proizvodnji (u daljnjem tekstu: subjekti) moraju biti upisane u Upisnik ekoloških subjekata (u daljnjem tekstu: Upisnik subjekata).

(2) Subjekt iz stavka 1. ovoga članka dužan je primjenjivati pravila proizvodnje koja su uređena odredbama uredbi iz članka 2. točaka 5., 14. i 15. ovoga Zakona, odredbama ovoga Zakona i propisima donesenim na temelju ovoga Zakona.

(3) Subjekt je dužan ekološku proizvodnju provoditi u skladu s pravilima proizvodnje iz članka 101. stavka 1. podstavka 8. ovoga Zakona i u skladu s odredbom članaka 9., 27. i 28. Uredbe (EU) br. 2018/848.

(4) Subjekt u skladu s odredbom članka 11. Uredbe (EU) br. 2018/848 ne smije koristiti GMO u ekološkoj proizvodnji.

(5) Subjekt u skladu s odredbom članka 9. stavka 4. Uredbe (EU) br. 2018/848 ne smije upotrebljavati ionizirajuće zračenje za obradu ekološke hrane.

(6) Subjekt u skladu s odredbom članka 35. Uredbe (EU) br. 2018/848 i članka 105. stavka 4. ovoga Zakona ne smije proizvode stavljati na tržište kao ekološke bez izdane potvrdnice/certifikata za ekološke proizvode.

(7) Subjekt u skladu s odredbama članaka 12. i 13. Uredbe (EU) br. 2018/848 dužan je primjenjivati pravila za biljnu proizvodnju i za biljni reprodukcijski materijal iz heterogenog materijala.

(8) Subjekt u skladu s odredbom članka 15. Uredbe (EU) br. 2018/848 dužan je primjenjivati pravila za uzgoj algi i životinja iz akvakulture.

(9) Subjekt u skladu s odredbom članka 14. Uredbe (EU) br. 2018/848 dužan je primjenjivati proizvodna pravila u proizvodnji životinja.

(10) Subjekt ne smije koristiti proizvode i tvari u ekološkoj proizvodnji protivno odobrenjima iz članaka 24. i 25. Uredbe (EU) br. 2018/848.

(11) Subjekt je dužan postupati u skladu s odredbama za prijelazno razdoblje iz članka 10. Uredbe (EU) br. 2018/848.

(12) Subjekt je dužan postupati u skladu s odredbama o proizvodnji prerađene hrane i prerađene hrane za životinje iz članaka 16. do 19. Uredbe (EU) br. 2018/848.

(13) Subjekt je dužan označavati proizvode kao ekološke u skladu s odredbama poglavlja IV. Uredbe (EU) br. 2018/848.

(14) Subjektu je zabranjen hidroponski uzgoj prema točki 1.2. dijela I. Priloga II. Uredbe (EU) br. 2018/848.

(15) Subjekt u pčelarstvu ne smije koristiti tvari koje su zabranjene prema točki 1.9.6. dijela II. Priloga II. Uredbe (EU) br. 2018/848.

(16) Subjektu je zabranjen uzgoj stoke bez poljoprivrednog zemljišta na način koji nije u skladu s točkom 1. dijela II. Priloga II. Uredbe (EU) br. 2018/848.

(17) Subjektu nije dopušteno provoditi postupke koji su zabranjeni prema članku 18. stavku 3. i koristiti sredstva koja su zabranjena prema točki 1.7. dijela II. Priloga II. Uredbe (EU) br. 2018/848.

(18) Subjektu je zabranjeno držati stoku u uvjetima ili načinu hranjenja koji nepovoljno utječu na zdravlje prema točki 1.4.1 (c) dijela II. Priloga II. Uredbe (EU) br. 2018/848 odnosno koristiti postupke koji su zabranjeni prema točki 1.4.1 (d) dijela II. Priloga II. Uredbe (EU) br. 2018/848.

(19) Subjekt u stočarstvu ne smije koristiti tvari koje su zabranjene prema točki 1.3.2. i 1.5.2. dijela II. Priloga II. Uredbe (EU) br. 2018/848.

(20) Subjektu je zabranjeno skladištenje sirovinskih proizvoda u jedinici za uzgoj bilja i stoke na način koji nije u skladu s točkom 7. Priloga III. Uredbe (EU) br. 2018/848.

(21) Sadržaj, veličinu i izgled nacionalnog znaka za označavanje ekoloških proizvoda proizvedenih u Republici Hrvatskoj ministar propisuje pravilnikom.

(22) Pravila proizvodnje u izvanrednim slučajevima u skladu s člankom 22. Uredbe (EU) br. 2018/848, obrazac zahtjeva za privremeno odobrenje upotrebe neekoloških sastojaka poljoprivrednog podrijetla za proizvodnju prerađene ekološke hrane u skladu s člankom 25. Uredbe (EU) br. 2018/848, obrasce za prikupljanje podataka o dostupnosti na tržištu ekološkog biljnog reprodukcijskog materijala i biljnog reprodukcijskog materijala iz prijelaznog razdoblja, životinja iz ekološkog uzgoja i juvenilnih životinja iz ekološke akvakulture u skladu s člankom 26. Uredbe (EU) br. 2018/848, obrasce za objavu podataka o naknadama koje se mogu naplaćivati u sustavu kontrole u skladu s člankom 26. Uredbe (EU) br. 2018/848 te dodatna pravila o mjerama u slučaju nesukladnosti ekološkog proizvoda u skladu s člankom 41. Uredbe (EU) br. 2018/848 ministar propisuje pravilnikom.

Savjetovanje korisnika

Članak 114.

(1) Sustav pružanja usluga kojima se poljoprivrednike i druge korisnike potpora u okviru ZPP-a savjetuje o upravljanju zemljištem i upravljanju poljoprivrednim gospodarstvom obavlja se kao javna i privatna savjetodavna djelatnost u skladu s člankom 15. stavcima 1., 2. i 3. Uredbe (EU) br. 2115/2021.

(2) Savjetovanje korisnika u području javne savjetodavne djelatnosti u poljoprivredi, ribarstvu i šumarstvu obavlja Ministarstvo.

(3) Savjetovanje iz stavka 2. ovoga članka obuhvaća usluge savjetovanja kako je propisano člankom 15. stavkom 4. Uredbe (EU) br. 2115/2021, kao i sljedeće:

– davanje stručnih savjeta i promicanje znanja u području poljoprivrede, ribarstva i šumarstva

– tehničko i tehnološko unaprjeđenje poljoprivrednih gospodarstava

– stručnu i tehničku pomoć kod organiziranja poljoprivrednih proizvođača

– organiziranje i izvođenje formalnog i neformalnog obrazovanja odraslih koje se odnosi na osposobljavanje i usavršavanje u području poljoprivrede, ribarstva i šumarstva

– provođenje stručnog nadzora drvenastih kultura kratkih ophodnji

– pripremanje stručnih podloga za održavanje, izgradnju i rekonstrukciju šumske prometne infrastrukture te planiranje, provođenje i nadzor radova na šumskoj prometnoj infrastrukturi u šumama privatnih šumoposjednika

– provođenje postupaka javne nabave za radove gospodarenja šumama i šumskim zemljištem putem licenciranih izvoditelja šumarskih radova, osim onih radova koje šumoposjednik može sam izvoditi ili onih na koje ga obvezuju propisi

– provođenje javnih poziva za radove gospodarenja šumama i šumskim zemljištem u šumama privatnih šumoposjednika

– planiranje korištenja i vođenje postupka ostvarivanja prava na sredstva iz naknade za korištenje općekorisnih funkcija šuma za izvršene radove u šumama šumoposjednika

– utvrđivanje posebnih uvjeta za izgradnju šumske infrastrukture i/ili građevina planiranih prostornim planovima u postupku izdavanja lokacijske i/ili građevinske dozvole

– izvođenje doznake stabala i doznake stabala kada nije izrađen program gospodarenja šumama privatnih šumoposjednika u šumama šumoposjednika putem licenciranih izvoditelja šumarskih radova

– vođenje evidencije o šumama privatnih šumoposjednika, praćenje provedbe programa gospodarenja šumama privatnih šumoposjednika, upisivanje izvršenih radova u programe gospodarenja šumama privatnih šumoposjednika za male i srednje šumoposjednike i

– druge poslove određene posebnim propisima.

(4) Korisnici savjetovanja su poljoprivrednici, šumoposjednici i ribari koji obavljaju djelatnosti poljoprivrede, šumarstva i ribarstva na području Republike Hrvatske i korisnici su potpora u okviru Zajedničke poljoprivredne politike i Zajedničke ribarstvene politike.

(5) Savjetovanje mogu koristiti i poljoprivrednici, šumoposjednici i ribari koji nisu korisnici potpora u okviru Zajedničke poljoprivredne politike i Zajedničke ribarstvene politike.

(6) Savjetovanje poljoprivrednika, šumoposjednika i ribara u području privatne savjetodavne djelatnosti mogu obavljati fizičke osobe u okviru ovlaštenja u skladu s posebnim propisima:

– za ovlaštene agronome u skladu sa zakonom kojim se određuje ustroj, djelokrug, javne ovlasti, članstvo i financiranje agronomske komore

– za ovlaštene veterinare u skladu sa zakonom kojim se uređuje područje veterinarstva odnosno u okviru stručne kvalifikacije iz polja prehrambene industrije ili iz polja biotehnologije ili iz polja nutricionizma

– za ovlaštene šumare u skladu sa zakonom kojim se uređuje područje šumarstva.

(7) Savjetovanje poljoprivrednika u području privatne savjetodavne djelatnosti mogu obavljati pravne osobe koje imaju zaposlenu osobu iz stavka 6. ovoga članka.

(8) Savjetovanje korisnika ima za cilj podizanje njihova stupnja stručnosti i osposobljenosti u pogledu svih mjera na razini poljoprivrednoga gospodarstva predviđenih u strateškim planovima u okviru ZPP-a, uključujući nove tehnologije, digitalizaciju i inovacije radi pomoći korisnicima da postanu svjesniji odnosa između upravljanja poljoprivrednim gospodarstvom i određenih standarda, zahtjeva i informacija, uključujući one u području okoliša i klime, vode, održive upotrebe pesticida, poboljšanja dobrobiti životinja, upravljanja hranjivim tvarima, upravljanja rizicima, inicijativi za borbu protiv antimikrobne rezistencije te prema potrebi sigurnosne standarde i socijalnu potporu.

Sadržaj

Članak 117.

(1) Ministarstvo je nadležno za informacijski sustav poljoprivrede koji, među ostalim, čine elektroničke baze i izvori podataka, registri, upisnici i službene evidencije:

a) evidencije koje sadrže osobne podatke:

1. upisnik poljoprivrednika

2. upisnik obiteljskih poljoprivrednih gospodarstava (u daljnjem tekstu: Upisnik OPG-ova) u skladu s posebnim propisom

3. ARKOD

4. jedinstveni registar domaćih životinja (u daljnjem tekstu: JRDŽ) u skladu s propisima o veterinarstvu

5. registar primarnih proizvođača hrane za životinje

6. registar subjekata na razini primarne biljne proizvodnje

7. sustav za identifikaciju i registraciju prava na plaćanje (u daljnjem tekstu: registar prava na plaćanje)

8. sustav AGRONET iz članka 12. ovoga Zakona

9. upisnik ovlaštenih službenih panela

10. evidencije poljoprivrednih i prehrambenih proizvoda iz shema kvalitete iz članka 87. stavka 19., članka 90. stavka 15., članka 95. stavka 7., članka 96. stavka 7. i članka 99. stavka 9. ovoga Zakona

11. upisnik ekoloških subjekata iz članka 108. ovoga Zakona

12. evidencija poljoprivrednika uključenih u Sustav poljoprivrednih knjigovodstvenih podataka s pripadajućom bazom podataka

13. evidencija trgovaca i uvoznika određenih poljoprivrednih proizvoda

14. evidencija obrazovanja i osposobljavanja za potrebe poljoprivrede i ruralnoga razvoja

15. evidencija pčelara i pčelinjaka

16. upisnik proizvođačkih organizacija, udruženja proizvođačkih organizacija i sektorskih organizacija

17. upisnik trgovaca voćem i povrćem

18. popis pravnih osoba ovlaštenih za provedbu postupka razvrstavanja i označivanja goveđih, svinjskih i ovčjih trupova

19. popis ovlaštenih klasifikatora za razvrstavanje i označivanje goveđih, svinjskih i ovčjih trupova

20. upisnik priznatih udruženja i organizacija

21. evidencija o obveznicima dostave cijena određenih poljoprivredno-prehrambenih proizvoda i određenih poljoprivrednih inputa s pripadajućom bazom podataka

22. registar državnih potpora

23. registar posrednika

24. upisnik voćnjaka

25. upisnik maslinika

26. upisnik proizvođača drvenastih kultura kratkih ophodnji

27. registar korisnika zaštićenih oznaka zemljopisnog podrijetla jakih alkoholnih pića

b) evidencije koje ne sadrže osobne podatke:

1. evidencija područja s ograničenjima

c) ostale evidencije:

1. baze podataka i platforme u funkciji integracije i interoperabilnosti informacijskog sustava poljoprivrede.

(2) Uvid u baze podataka iz stavka 1. ovoga članka imaju nadležne inspekcije.

(3) Za potrebe praćenja stanja okoliša i prirode pojedini sustavi Informacijskog sustava poljoprivrede povezuju se s Informacijskim sustavom zaštite okoliša i Informacijskim sustavom zaštite prirode.

(4) Osobni identifikacijski broj (u daljnjem tekstu: OIB) obvezan je podatak koji mora biti sadržan u svim elektroničkim bazama podataka, izvorima, upisnicima, registrima ili evidencijama što ih vodi Ministarstvo ili javne ustanove u poljoprivredi.

(5) Prilikom obrade osobnih podataka iz elektroničkih baza i izvora podataka, registara, upisnika i službenih evidencija koje se vode na temelju ovoga Zakona, voditelji obrade osobnih podataka dužni su postupati u skladu s propisima kojima se uređuje zaštita osobnih podataka.

(6) Uvjete, sadržaj te način vođenja ARKOD-a ministar propisuje pravilnikom.

Upisnik poljoprivrednika

Članak 118.

(1) Upisnik poljoprivrednika je središnja baza poljoprivrednika u Republici Hrvatskoj.

(2) Upisnik poljoprivrednika vodi Agencija za plaćanja.

(3) Upis u Upisnik poljoprivrednika obvezan je za:

– poljoprivrednika koji podnosi zahtjev za izravne potpore u sklopu mjera poljoprivredne politike

– poljoprivrednika koji podnosi zahtjev za mjere tržišne potpore i mjere ruralnog razvoja ako je to propisano podzakonskim aktima kojima se propisuje provedba mjere u sklopu mjera poljoprivredne politike

– poljoprivrednika iz članka 3. stavka 1. točke b) ovoga Zakona koji stavlja na tržište vlastite poljoprivredne proizvode proizvedene na poljoprivrednom gospodarstvu.

(4) Uvjet upisa u Upisnik poljoprivrednika je posjedovanje vlastitih ili unajmljenih poljoprivrednih resursa (poljoprivrednog zemljišta i/ili stoke) i obavljanje poljoprivredne djelatnosti.

(5) Poljoprivrednici upisani u Upisnik poljoprivrednika obvezni su prijaviti promjene u Upisniku poljoprivrednika o nositelju i/ili odgovornoj osobi poljoprivrednika, nazivu poljoprivrednika, pravnom statusu poljoprivrednika, sjedištu poljoprivrednika, raspolaganju vlastitih ili unajmljenih poljoprivrednih i proizvodnih resursa u roku od 15 dana od nastanka promjene na propisanom obrascu zahtjeva za upis promjene Agenciji za plaćanja.

(6) U Upisniku poljoprivrednika objedinjavaju se podaci o poljoprivrednicima i njihovim poljoprivrednim resursima koji su prikupljeni kroz Upisnik OPG-ova i JRDŽ.

(7) Upisnik poljoprivrednika može sadržavati i druge podatke prikupljene kroz baze podataka iz članka 117. ovoga Zakona ako su oni od važnosti za provedbu ovoga Zakona i njegovih provedbenih propisa.

(8) Upisnik poljoprivrednika razmjenjuje podatke sa svim javnopravnim tijelima u Republici Hrvatskoj.

(9) Agencija za plaćanja u okviru prenesenih javnih ovlasti u skladu s ovim Zakonom kao jedinstveno javno tijelo vodi upravni postupak vezan uz upis poljoprivrednika u Upisnik poljoprivrednika te obavlja i druge upravne i administrativne poslove radi evidentiranja podataka o poljoprivrednicima u Upisnik poljoprivrednika.

(10) Način vođenja upisnika, vrste podataka, provjere, način objedinjavanja i dijeljenja podataka iz drugih baza s Upisnikom poljoprivrednika ministar propisuje pravilnikom.

Upis fizičke osobe poljoprivrednika u Upisnik poljoprivrednika

Članak 119.

(1) Fizička osoba poljoprivrednik iz članka 3. stavka 1. točke b) ovoga Zakona može se upisati u Upisnik poljoprivrednika radi obavljanja djelatnosti poljoprivrede u okviru korištenja prirodnih bogatstava zemlje i prodajom odnosno zamjenom od tih djelatnosti dobivenih proizvoda u neprerađenom stanju, a u obavljanju djelatnosti mogu mu pomagati članovi njegova obiteljskog kućanstva.

(2) Fizička osoba poljoprivrednik iz članka 3. stavka 1. točke b) ovoga Zakona obvezna je voditi evidenciju o proizvodnji i prodaji vlastitih poljoprivrednih proizvoda proizvedenih na poljoprivrednom gospodarstvu te o tome izvještavati Agenciju za plaćanja.

(3) Način i uvjete prodaje vlastitih poljoprivrednih proizvoda, način vođenja evidencije te način i rokove izvještavanja Agencije za plaćanja o proizvodnji i prodaji vlastitih poljoprivrednih proizvoda proizvedenih na poljoprivrednom gospodarstvu te postupak izdavanja poljoprivredne iskaznice ministar propisuje pravilnikom.

Postupovna pravila

Članak 120.

(1) Agencija za plaćanja na temelju podnesenog zahtjeva poljoprivrednika provodi postupak i izdaje rješenje o:

– upisu u Upisnik poljoprivrednika (u daljnjem tekstu: Rješenje o upisu) i/ili rješenje kojim se odbija upis u Upisnik poljoprivrednika

– brisanju iz Upisnika poljoprivrednika.

(2) Agencija za plaćanja na temelju podnesenog zahtjeva poljoprivrednika provodi postupak i izdaje rješenje o upisu promjena u Upisnik poljoprivrednika ako one obuhvaćaju promjene nositelja i/ili odgovorne osobe poljoprivrednika, promjene naziva poljoprivrednika, pravnog statusa poljoprivrednika i promjene vezane uz sjedište poljoprivrednika.

(3) Iznimno, odredbe stavaka 1. i 2. ovoga članka ne primjenjuju se na upis, brisanje i upis promjena u Upisnik poljoprivrednika za obiteljsko poljoprivredno gospodarstvo koje je regulirano posebnim propisom kojim se propisuje vođenje Upisnika obiteljskih poljoprivrednih gospodarstava.

(4) Dostava rješenja iz stavaka 1. i 2. ovoga članka vrši se putem AGRONET-a.

(5) Protiv rješenja iz stavaka 1. i 2. ovoga članka može se u roku od 15 dana od dana primitka rješenja izjaviti žalba Ministarstvu.

(6) Upisom u Upisnik poljoprivrednika svaki poljoprivrednik dobiva Matični identifikacijski broj poljoprivrednoga gospodarstva (u daljnjem tekstu: MIBPG).

(7) Po završetku postupka upisa u Upisnik poljoprivrednika poljoprivredniku se izdaje elektronička poljoprivredna iskaznica (ePI).

(8) Promjenu nositelja ili odgovorne osobe poljoprivrednika prijavljuje novi nositelj ili odgovorna osoba poljoprivrednika.

(9) U slučaju promjene nositelja fizičke osobe poljoprivrednika iz članka 3. stavka 1. točke b) ovoga Zakona, novi nositelj može biti član kućanstva koji nastavlja rad u organizacijskom obliku samoopskrbnog poljoprivrednog gospodarstva.

(10) Promjenom nositelja ili odgovorne osobe određenog poljoprivrednika sva prava i obveze koje proizlaze iz odredbi ovoga Zakona prenose se sa starog nositelja ili odgovorne osobe na novog nositelja ili odgovornu osobu.

(11) Nasljednik korisnika potpora preuzima sva njegova prava i obveze koje proizlaze iz odredbi ovoga Zakona samo kada nema novog nositelja i/ili odgovorne osobe poljoprivrednika i/ili u slučaju ispisa poljoprivrednika iz Upisnika.

(12) Odredba iz stavka 6. ovoga članka primjenjuje se i na pravnog slijednika ako je korisnik potpora pravna osoba, osim ako nije drugačije određeno posebnim propisom.

(13) Pored OIB-a iz stavka 13. ovoga članka, za poljoprivrednike koji su u skladu s člankom 118. stavkom 3. ovoga Zakona obveznici upisa u Upisnik poljoprivrednika, obvezan podatak koji mora biti sadržan u svim upisnicima, registrima i evidencijama što ih vodi Ministarstvo ili ustanove u poljoprivredi je i MIBPG.

(14) Nalazi kontrole mjera poljoprivredne politike ili inspekcijskih nadzora koji se odnose na podatke iz Upisnika poljoprivrednika koje je utvrdio kontrolor ili inspektor čine podlogu za izmjene podataka u Upisniku poljoprivrednika koje po službenoj dužnosti provodi Agencija za plaćanja.

Sustav poljoprivrednih knjigovodstvenih podataka

Članak 124.

(1) Ministarstvo vodi Sustav poljoprivrednih knjigovodstvenih podataka (u daljnjem tekstu: FADN) u skladu s Uredbom Vijeća (EZ) br. 1217/2009 za potrebe praćenja dohotka poljoprivrednika, ocjene gospodarske učinkovitosti poljoprivredne proizvodnje i analize mjera poljoprivredne politike.

(2) FADN obuhvaća provedbu godišnjeg istraživanja o strukturi, proizvodnji, prihodima i rashodima poljoprivrednika (u daljnjem tekstu: FADN istraživanje).

(3) Ministarstvo je odgovorno za organizaciju i stručnu provedbu FADN istraživanja.

(4) U provedbi FADN istraživanja iz stavka 3. ovoga članka mogu sudjelovati poljoprivredne, obrazovne, znanstvene i stručne institucije te druge organizacije i ustanove.

(5) Sudjelovanje poljoprivrednih gospodarstava u FADN istraživanju je dobrovoljno.

(6) Rezultati FADN istraživanja iskazuju se isključivo u zbirnom obliku.

(7) Individualni rezultati FADN istraživanja smatraju se službenom tajnom i smiju se koristiti samo u svrhe određene ovim Zakonom te za potrebe obavljanja poslova službene statistike.

(8) Iznimno od stavka 7. ovoga članka, dopušteno je davanje anonimnih individualnih rezultata FADN istraživanja javnim znanstvenim institutima, visokim učilištima i njihovim sastavnicama.

(9) Sredstva za vođenje FADN-a osiguravaju se u državnom proračunu Republike Hrvatske i proračunu Europske unije.

(10) Ministarstvo za sudjelovanje u FADN istraživanju sudionicima dodjeljuje promotivni materijal u skladu sa sredstvima osiguranima u državnom proračunu Republike Hrvatske.

(11) Način i uvjete provedbe FADN istraživanja, objavu i korištenje rezultata ministar propisuje pravilnikom.

Nacionalni FADN odbor

Članak 125.

(1) Za potrebe nadzora provedbe FADN-a osniva se Nacionalni FADN odbor u skladu s člankom 6. stavkom 1. Uredbe Vijeća (EZ) br. 1217/2009.

(2) Članstvo i poslove Nacionalnog FADN odbora ministar propisuje pravilnikom iz članka 124. stavka 11. ovoga Zakona.

Evidencija pčelara i pčelinjaka

Članak 129.

(1) U Evidenciju pčelara i pčelinjaka upisuju se sve fizičke ili pravne osobe odgovorne za pčele i pčelarske proizvode (u daljnjem tekstu: pčelari) i pčelinjaci, registrirani u skladu s Uredbom (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja (»Zakon o zdravlju životinja«) (SL L 84, 31. 3. 2016.), kako je posljednji put izmijenjena Delegiranom uredbom Komisije (EU) 2018/1629 оd 25. srpnja 2018. o izmjeni popisa bolesti navedenog u Prilogu II. Uredbe (EU) 2016/429 Europskog parlamenta i Vijeća o prenosivim bolestima životinja te o izmjeni i stavljanju izvan snage određenih akata u području zdravlja životinja (»Zakon o zdravlju životinja«) (SL L 272, 31. 10. 2018.) i propisima iz područja zdravlja životinja.

(2) Osim podataka o pčelarima, pčelinjacima i košnicama te drugim podacima koji se vode u okviru registracije iz stavka 1. ovoga članka, za provedbu propisa iz članka 2. ovoga Zakona te mjera iz članka 8. ovoga Zakona u Evidenciji pčelara i pčelinjaka iz stavka 1. ovoga članka dodatno se vode podaci o načinu pčelarenja, broju košnica spremnih za prezimljavanje, podaci o proizvodnji i troškovima proizvodnje meda te podaci o cijenama meda.

(3) Evidenciju iz stavka 1. ovoga članka vodi Ministarstvo.

(4) Radi ispunjenja obveze dostave obavijesti o broju košnica iz članka 55. stavka 7. Uredbe (EU) br. 2021/2115 pčelari su dužni dostavljati podatke o broju košnica spremnih za prezimljavanje u razdoblju od 1. rujna do 31. prosinca svake godine.

(5) Osim obveze iz stavka 4. ovoga članka, pčelari su dužni dostavljati i podatke o načinu pčelarenja, proizvodnji i troškovima proizvodnje meda te o cijenama meda.

(6) Operativnu provedbu poslova prikupljanja i ažuriranja podataka iz stavka 4. ovoga članka obavlja Hrvatski pčelarski savez.

(7) Način vođenja podataka o načinu pčelarenja, broju košnica spremnih za prezimljavanje, o proizvodnji i troškovima proizvodnje meda te o cijenama meda u evidenciji iz stavka 1. ovoga članka te provjere, rokove dostave i obrasce za dostavu podataka iz stavaka 4. i 5. ovoga članka ministar propisuje pravilnikom.

Kontrola na terenu Agencije za plaćanja

Članak 141.

(1) Kontrolu na terenu koja je potrebna za utvrđivanje činjenica i okolnosti važnih za odluku o prihvatljivosti traženih ili dodijeljenih sredstava ili o namjenskom korištenju dodijeljenih sredstava na temelju ovoga Zakona obavlja Agencija za plaćanja i provodi se kao javna ovlast.

(2) Kontrolor je službena osoba koja po zakonu obavlja kontrolu na terenu i ima ovlasti za obavljanje određenih radnji u tom postupku.

(3) Kontrolor u kontroli na terenu postupa u skladu s odredbama ovoga Zakona i internim procedurama Agencije za plaćanja te po obavljenoj kontroli sastavlja izvješće o kontroli na terenu.

(4) Uzorak na kojem će biti provedena kontrola na terenu podnesenih zahtjeva odabire se na podlozi analize rizika i elemenata reprezentativnosti, uključujući i slučajni odabir koje za svaku godinu donosi Agencija za plaćanja.

(5) Agencija za plaćanja će na temelju rezultata provedenih kontrola za svaku godinu ocijeniti učinkovitost parametara koji su korišteni pri analizi rizika u prethodnoj godini te prema potrebi unaprijediti metode analize rizika koje će biti korištene za iduću godinu.

(6) Obveznici i korisnici mjera dužni su omogućiti obavljanje kontrole na terenu te tijekom provedbe kontrole na terenu dati na uvid potrebne podatke i dokumente.

(7) U slučaju sprječavanja izvršenja kontrole na terenu, primjenjuju se odredbe iz članka 59. stavka 7. Uredbe (EU) br. 1306/2013.

(8) Agencija za plaćanja u provedbi kontrole na terenu prema potrebi može uključiti i uzimanje uzoraka i analizu, koji se provode za sve mjere uređenja ili organizacije tržišta propisane na temelju ovoga Zakona i propisa donesenih na temelju njega.

(9) Ako se u provedenim laboratorijskim analizama utvrdi da uzorak ne odgovara propisanim zahtjevima, troškove uzorkovanja i laboratorijske analize uzoraka snosi korisnik mjera za uređenje ili organizaciju tržišta, a ako uzorak odgovara propisanim zahtjevima, troškovi se podmiruju iz državnog proračuna Republike Hrvatske, naknada vrijednosti uzetog uzorka ne nadoknađuje se za uzorke koji su uzeti za potrebe ispitivanja.

(10) Iznimno od stavka 9. ovoga članka, troškove uzorkovanja i analize kod otkupa proizvoda iz javnih intervencija i prije odobravanja potpore za proizvode iz privatnog skladištenja snosi korisnik mjera za uređenje ili organizaciju tržišta.

(11) Načine provedbe kontrole na terenu u odnosu na propisane u uredbama iz članka 2. ovoga Zakona i provedbenim propisima tih uredbi ministar propisuje pravilnikom.

Podaci o bankovnim računima stranaka

Članak 143.

(1) Ako je korisnik potpore po osnovi mjera poljoprivredne politike iz članka 8. podstavaka 1., 2. i 3. ovoga Zakona ujedno i ovršenik u skladu s posebnim propisom kojim se uređuje ovrha, od ovrhe je izuzet iznos potpore u visini do 6636,14 eura tijekom jedne kalendarske godine.

(2) Sredstva se prenose na račun korisnika ili na račun opunomoćenika korisnika ako je to posebnim propisom određeno, a koji je evidentiran u registru bankovnih žiroračuna korisnika koji vodi Agencija za plaćanja.

(3) Ako su podaci o računu netočni, Agencija za plaćanja će od korisnika zatražiti ispravak podataka najkasnije do 31. prosinca godine koja slijedi nakon godine u kojoj je korisniku poslana obavijest o potrebi izvršenja ispravka podataka, a ako korisnik ne izvrši ispravak podataka o računu u propisanom roku, prestaje obveza Agencije za plaćanja da izvrši isplatu ostvarenog prava na žiroračun korisnika.

(4) Svi korisnici dužni su radi provedbe plaćanja potpore otvoriti žiroračun / poslovni račun u jednoj od poslovnih banaka sa sjedištem u Republici Hrvatskoj.

Povrat sredstava

Članak 144.

(1) U slučaju neopravdanih plaćanja, Agencija za plaćanja korisnicima izdaje odluku o povratu sredstava u skladu s člankom 54. Uredbe (EU) br. 1306/2013.

(2) Agencija za plaćanja donosi odluku o povratu sredstava kojom od korisnika zahtijeva povrat isplaćenih sredstava u sljedećim slučajevima:

– kada je korisnik ostvario sredstva na temelju netočnih podataka i/ili ako ih je ostvario protivno uvjetima i odredbama ovoga Zakona i propisa donesenih na temelju njega

– u slučaju administrativne pogreške nastale prilikom odobravanja ili isplate potpore

– ako se nakon izvršene isplate potpore korisnicima, na temelju naknadne administrativne kontrole, kontrole na terenu, naknadne kontrole velikih korisnika potpora ili inspekcijskog nadzora utvrdi nepravilnost koju je učinio korisnik

– ako ne dopusti obavljanje kontrole na terenu i/ili inspekcijskog nadzora.

(3) Agencija za plaćanja obvezna je izdati odluku o povratu iz stavka 1. ovoga članka korisniku u roku od 18 mjeseci od zaprimanja izvješća o kontroli na terenu ili sličnom dokumentu u kojem se navodi da je došlo do nepravilnosti.

(4) Korisnik je dužan uplatiti sredstva propisana odlukom o povratu sredstava na račun Agencije za plaćanja u roku od 30 dana od dana njezine dostave korisniku.

(5) Iznimno, u slučaju i za vrijeme trajanja više sile i izvanrednih okolnosti, a koje su definirane člankom 3. Uredbe (EU) br. 2021/2116, Ministarstvo može donijeti posebnu odluku o produljenju roka iz stavka 3. ovoga članka.

(6) Korisnik ima pravo podnijeti žalbu na odluku o povratu sredstava iz stavka 1. ovoga članka o kojoj odlučuje Ministarstvo, no žalba korisnika ne odgađa izvršenje odluke o povratu sredstava.

Plaćanje duga na rate i odgoda povrata duga

Članak 146.

(1) Stranka prije isteka roka za povrat sredstava određenog odlukom o povratu sredstava može Agenciji za plaćanja podnijeti zahtjev za plaćanje duga na rate s osnove mjera poljoprivredne politike.

(2) Najmanji ukupni iznos duga stranke za koji je dozvoljeno plaćanje duga na rate iznosi 530,89 eura.

(3) Na zahtjev stranke može se dopustiti povrat duga u ratama pri čemu se određuju jednaki iznosi rata čija dospijeća se utvrđuju u jednakim razmacima, i to kako slijedi:

– za dugove do 1990,84 eura u razdoblju ne duljem od jedne godine od datuma roka za povrat duga propisanog odlukom o povratu

– za dugove veće od 1990,84 eurau razdoblju ne duljem od tri godine od datuma roka za povrat duga propisanog odlukom o povratu.

(4) Povrat duga u ratama provodi se u dvije, četiri ili dvanaest rata na razini jedne godine.

(5) Ako stranka kasni s plaćanjem bilo koje rate, dug se odmah u potpunosti naplaćuje. Agencija za plaćanja u odluci o povratu sredstava s kojom se dozvoljava plaćanje duga u ratama stranku upozorava na posljedice kašnjenja.

(6) Zahtjev za obročno plaćanje duga mora biti podnesen na obrascu objavljenom na mrežnim stranicama Agencije za plaćanja.

(7) Odgođeno plaćanje duga s osnove mjera poljoprivredne politike nije moguće.

(8) Žalba podnesena Ministarstvu ne odgađa rok za podnošenje zahtjeva za plaćanje duga na rate iz stavka 1. ovoga članka.

(10) U slučaju i za vrijeme trajanja više sile i izvanrednih okolnosti, a koje su definirane Uredbom (EU) br. 1306/2013, korisnik može Agenciji za plaćanja podnijeti zahtjev za plaćanje duga na rate s osnove mjera poljoprivredne politike i nakon isteka roka za povrat sredstava određenog odlukom o povratu sredstava, pod uvjetom da zadnja rata ima dospijeće najkasnije tri godine od roka za povrat duga propisanog odlukom o povratu duga.

Službene kontrole

Članak 149.

U smislu ovoga Zakona pojedini pojmovi vezani uz službenu kontrolu imaju sljedeće značenje:

1. inspekcijski nadzor obuhvaća provođenje nadzora u skladu s odredbama posebnog propisa kojim se uređuje sustav državne uprave i odredbama propisa u nadležnosti poljoprivredne, fitosanitarne i drugih inspekcija Državnog inspektorata ovlaštenih za inspekcijski nadzor (u daljnjem tekstu: nadležne inspekcije)

2. kontrola tržišnih standarda je provjera usklađenosti poljoprivrednih i prehrambenih proizvoda s propisanim tržišnim standardima i certificiranje na zahtjev stranke u svrhu izdavanja potvrda ili certifikata određenih posebnim propisom

3. naknadna kontrola velikih korisnika potpora je kontrola trgovinske dokumentacije koja se provodi u skladu s člankom 80. Uredbe (EU) br. 1306/2013.

Inspekcijski nadzor

Članak 151.

(1) Inspekcijski nadzor nad provedbom ovoga Zakona i propisa donesenih na temelju njega obavljaju poljoprivredni, fitosanitarni i drugi inspektori ovlašteni za inspekcijski nadzor ovim Zakonom i drugim posebnim propisima (u daljnjem tekstu: nadležni inspektori).

(2) Inspekcijski nadzor nad provedbom odredbi koje se odnose na sustav kontrole transakcija koju provode države članice uređen je člancima 79. – 87. Uredbe (EU) br. 1306/2013 te propisima donesenim na temelju ovoga Zakona, a provode ga nadležni inspektori središnjeg tijela državne uprave nadležnog za inspekcijske poslove u dijelu vezanom za provođenje naknadne kontrole velikih korisnika izvoznih potpora.

(3) Inspekcijski nadzor pri uvozu nad provedbom odredbi Uredbe (EU) br. 1308/2013, ovoga Zakona i propisa donesenih na temelju njega koje se odnose na tržišne standarde za goveđe meso životinja starosti do 12 mjeseci, jaja i meso peradi, mlijeko i mliječne proizvode provode nadležni inspektori Državnog inspektorata, u skladu sa svojim djelokrugom rada.

(4) Inspekcijski nadzor pri uvozu nad provedbom odredbi Uredbe (EU) br. 1308/2013, ovoga Zakona i propisa donesenih na temelju njega koje se odnose na tržišne standarde za mazive masti namijenjene prehrani ljudi, maslinovo ulje i stolne masline, prerađenih proizvoda od voća i povrća i jaka alkoholna pića provode poljoprivredni inspektori.

(5) Inspekcijski nadzor nad provedbom odredaba Uredbe (EU) br. 1308/2013, Provedbene uredbe Komisije (EU) br. 543/2011 i Provedbene uredbe Komisije (EU) br. 1333/2011, ovoga Zakona te propisa donesenih na temelju njega, a koje se odnose na tržišne standarde za voće, povrće i banane koji se uvoze, provode fitosanitarni inspektori.

(6) Na inspekcijski nadzor iz stavaka 1,. 3., 4., i 5. ovoga članka na odgovarajući se način primjenjuju odredbe članaka 160. – 171. ovoga Zakona.

(7) Inspekcijski nadzor iz stavka 4. ovoga članka provodi poljoprivredna inspekcija u carinskim skladištima ili na mjestu odredišta.

Zapisnik o inspekcijskom nadzoru i službenoj kontroli

Članak 163.

(1) Nadležni inspektor o provedbi službene kontrole / inspekcijskog nadzora sastavlja zapisnik o utvrđenom činjeničnom stanju, kao i o podacima i obavijestima dobivenim tijekom obavljanja službene kontrole i inspekcijskog nadzora.

(2) Nadzirani subjekt ili osoba iz članka 162. stavka 3. ovoga Zakona koja je nazočila službenoj kontroli i inspekcijskom nadzoru može staviti svoje primjedbe na sastavljeni zapisnik i zatim ga potpisuje.

(3) Ako nadzirani subjekt ili osoba iz članka 162. stavka 3. ovoga Zakona koja je nazočila nadzoru odbije potpisati zapisnik, nadležni će inspektor u zapisniku navesti razlog odbijanja potpisivanja zapisnika.

(4) Jedan primjerak zapisnika uručuje se nadziranom subjektu ili osobi iz članka 165. stavka 3. ovoga Zakona koja je nazočila nadzoru.

(5) Ako se inspekcijskim nadzorom utvrdi neudovoljavanje uvjetima za ostvarivanje prava za mjere poljoprivredne politike i potpora, primjerak zapisnika dostavlja se Agenciji za plaćanja u roku od 15 dana od dana sastavljanja zapisnika.

(6) U slučaju naknadne kontrole velikih korisnika mjera organizacije tržišta poljoprivrednih proizvoda, rezultati provedenih kontrola i primjerak zapisnika kojim je utvrđena nesukladnost, osim korisniku, dostavlja se Ministarstvu i Agenciji za plaćanja u roku od 15 dana od dana sastavljanja Zapisnika.

(7) Ako se službenom kontrolom i inspekcijskim nadzorom utvrde nesukladnosti koje se odnose na ekološku proizvodnju i uvjete višestruke sukladnosti, jedan primjerak zapisnika dostavlja se Agenciji za plaćanja najkasnije u roku od 15 dana od dana sastavljanja zapisnika.

Prekršajne odredbe za pravne i fizičke osobe

Članak 172.b

(1) Novčanom kaznom od 3980,00 do 6630,00 eura kaznit će se za prekršaj pravna osoba ako:

1. se ne pridržava odredbi u odnosu na mjere i pravila o zajedničkoj organizaciji tržišta poljoprivrednih proizvoda iz članka 42. stavka 1. ovoga Zakona

2. ne čuva dokumentaciju tijekom pet godina od datuma podnošenja zahtjeva na temelju kojeg je kao korisnik mjera i obveznik pravila vezanih za zajedničku organizaciju tržišta poljoprivrednih proizvoda stekao pravo i obvezu iz članka 42. stavka 8. ovoga Zakona

3. ne dostavlja točne podatke po vrstama, opsegu, načinu, rokovima i učestalosti u skladu s člankom 42. stavkom 9. ovoga Zakona

4. klaonica ne uspostavi i/ili ne primjenjuje ljestvice Unije za klasiranje i označivanje trupova u sektorima govedine i teletine, svinjetine, ovčetine i kozletine iz članka 44. stavaka 1. i 2. ovoga Zakona

5. kao ovlaštenik razvrstavanja i označivanja trupova ne udovoljava uvjetima iz članka 44. stavka 4. ovoga Zakona

6. se ne pridržava odredbi u odnosu na sustav javnih intervencija i privatnog skladištenja iz članka 43. ovoga Zakona

7. kao ovlaštenik razvrstavanja ne provodi postupak razvrstavanja i označivanja trupova u skladu s člankom 44. stavkom 13. ovoga Zakona

8. se ne pridržava odredbi u odnosu na tržište i proizvođačke organizacije iz članka 51. stavka 1. i članka 60. stavka 7. ovoga Zakona

9. stavi na tržište proizvode koji nisu u skladu s utvrđenim tržišnim standardima prema sektorima ili proizvodima u skladu s člankom 51. stavcima 1., 2. i 5. ovoga Zakona

10. obavlja trgovinu voćem i povrćem za koje su utvrđeni tržišni standardi u skladu s odredbama Uredbe (EU) br. 1308/2013 i njezinim provedbenim propisima, a nije upisana u Upisnik trgovaca voćem i povrćem u skladu s odredbom članka 131. stavka 2. ovoga Zakona

11. se ne pridržava odredbi u pogledu poštivanja pravila sustava mjera trgovine s trećim zemljama iz članka 63. stavka 2. ovoga Zakona

12. se ne pridržava odredbi kojih se moraju pridržavati pravne osobe u odnosu na izvanredne mjere iz članka 64. ovoga Zakona

13. stavi na tržište jako alkoholno piće sa zaštićenom oznakom koja ne ispunjava zahtjeve iz specifikacije proizvoda za koju je priznata oznaka iz članka 70. ovoga Zakona

14. na tržište stavi jako alkoholno piće sa zaštićenom oznakom bez Potvrde o sukladnosti iz članka 73. stavka 4. ovoga Zakona

15. stavlja na tržište hranu koja ne udovoljava zahtjevima kvalitete za hranu propisanim propisima iz članka 78. ovoga Zakona te propisima iz članaka 187. i 189. ovoga Zakona koji su ostali u primjeni, a odnose se na hranu

16. stavlja na tržište hranu za životinje koja ne udovoljava propisima iz članka 79. ovoga Zakona

17. stavlja na tržište prirodnu mineralnu, izvorsku ili stolnu vodu koja ne udovoljava zahtjevima kvalitete i označavanja s aspekta kvalitete iz provedbenog propisa iz članka 80. stavka 17. ovoga Zakona, što je protivno odredbama članka 80. stavaka 3. i 4. ovoga Zakona

18. donira hranu protivno odredbama propisa iz članka 82. stavka 5. ovoga Zakona

19. obavlja djelatnost posrednika u lancu doniranja hrane, a nije upisana u Registar posrednika, što je protivno članku 83. stavku 1. ovoga Zakona

20. proizvod čiji je naziv zaštićen prijelaznom nacionalnom zaštitom ne proizvodi u skladu sa Specifikacijom proizvoda i/ili se utvrdi da proizvod označen zaštićenim nazivom koji je stavila na tržište ne udovoljava zahtjevima iz Specifikacije, što je protivno članku 88. stavku 3. ovoga Zakona

21. za vrijeme trajanja prijelazne nacionalne zaštite stavi na tržište proizvod označen zaštićenim nazivom, a za koji nije izdana Potvrda o sukladnosti proizvoda sa Specifikacijom, što je protivno članku 88. stavku 4. ovoga Zakona

22. na tržište stavi proizvod označen nacionalnim znakom ZOI, ZOZP i ZTS, a proizvod nije označen zaštićenim nazivom i za njega nije izdana Potvrda o sukladnosti proizvoda sa Specifikacijom, što je protivno članku 89. stavku 2. ovoga Zakona

23. proizvod čiji je naziv registriran na razini Europske unije ne proizvodi sukladno Specifikaciji proizvoda i/ili se utvrdi da proizvod označen registriranom oznakom koji je stavila na tržište ne udovoljava zahtjevima iz Specifikacije, što je protivno članku 90. stavku 19. ovoga Zakona

24. na tržište stavi proizvod označen registriranim nazivom ZOI, ZOZP i ZTS za koji nije izdana Potvrda o sukladnosti i/ili nije označen pripadajućim znakovima Unije, što je protivno članku 90. stavku 18. ovoga Zakona

25. koristi zaštićeni naziv ili registriranu oznaku, znakove ili kratice za proizvode koji nisu obuhvaćeni zaštitom, što je protivno odredbama članka 13. stavka 1. i članka 24. stavaka 1. i 2. Uredbe (EU) br. 1151/2012

26. na tržište stavi proizvod označen neobveznim izrazom kvalitete »planinski proizvod« ili nacionalnim izrazom kvalitete za koji nema rješenje za korištenje izraza kvalitete, što je protivno članku 96. stavku 8. ovoga Zakona

27. na tržište stavi proizvod označen oznakom iz nacionalnog sustava kvalitete za koji nije potvrđena sukladnost sa Specifikacijom proizvoda, što je protivno članku 99. stavku 2. ovoga Zakona

28. se bavi ekološkom proizvodnjom, preradom, stavljanjem na tržište, uvozom i izvozom ekoloških proizvoda, a nije upisana u Upisnik subjekata iz članka 102. stavka 1. ovoga Zakona

29. u ekološkoj proizvodnji ne primjenjuje pravila proizvodnje iz članka 101. ovoga Zakona ili ekološku proizvodnju ne provodi u skladu s člankom 102. stavkom 2. i stavkom 3. ovoga Zakona

30. u ekološkoj proizvodnji koristi GMO suprotno odredbi članka 102. stavka 4. ovoga Zakona

31. upotrebljava ionizirajuće zračenje za obradu ekološke hrane suprotno odredbi članka 102. stavka 5. ovoga Zakona

32. u biljnoj proizvodnji i proizvodnji biljnog reprodukcijskog materijala iz heterogenog materijala ne primjenjuje pravila u skladu s člankom 102. stavkom 7. ovoga Zakona

33. za uzgoj algi i životinja iz akvakulture ne primjenjuje pravila u skladu s člankom 102. stavkom 8. ovoga Zakona

34. u proizvodnji životinja ne primjenjuje pravila u skladu s člankom 102. stavkom 9. ovoga Zakona

35. u ekološkoj proizvodnji koristi proizvode i tvari protivno odobrenjima iz članka 102. stavka 10. ovoga Zakona

36. ne postupa u skladu s odredbama za prijelazno razdoblje u skladu s člankom 102. stavkom 11. ovoga Zakona

37. ne postupa u skladu s odredbama o proizvodnji prerađene hrane i prerađene hrane za životinje iz članka 102. stavka 12. ovoga Zakona

38. ne označava proizvode kao ekološke u skladu s člankom 102. stavkom 13. ovoga Zakona

39. u proizvodnji ekoloških proizvoda ima hidroponski uzgoj protivno članku 102. stavku 14. ovoga Zakona

40. ako u pčelarstvu koristi tvari koje su zabranjene postupajući protivno članku 102. stavku 15. ovoga Zakona

41. uzgaja stoku bez poljoprivrednog zemljišta postupajući protivno članku 102. stavku 16. ovoga Zakona

42. provodi postupke koji su zabranjeni ili koristi sredstva koja su zabranjena prema članku 102. stavku 17. ovoga Zakona

43. drži stoku u uvjetima ili načinu hranjenja koji nepovoljno utječu na zdravlje odnosno koristi postupke koji su zabranjeni prema članku 102. stavku 18. ovoga Zakona

44. u stočarstvu koristi tvari koje su zabranjene prema članku 102. stavku 19. ovoga Zakona

45. skladišti sirovinske proizvode u jedinici za uzgoj bilja i stoke protivno članku 102. stavku 20. ovoga Zakona

46. ne dostavlja Ministarstvu podatke iz članka 138. stavka 1. ovoga Zakona prema vrsti, opsegu, načinu, rokovima i učestalosti u skladu s propisom iz članka 138. stavka 2. ovoga Zakona

47. ne omogući obavljanje službene kontrole ili ne osigura uvjete za nesmetan rad iz članka 162. stavka 1. ovoga Zakona

48. ne dopusti uvid u poslovne knjige i drugu dokumentaciju, kao i ne dopusti izuzimanje dokumentacije ili ne pruži potrebne podatke i obavijesti iz članka 162. stavka 2. ovoga Zakona

49. ne omogući uzimanje uzoraka iz članka 162. stavka 4. ovoga Zakona

50. na zahtjev nadležnog inspektora ne dostavi ili ne pripremi poslovnu dokumentaciju i podatke koje je nadzirani subjekt dužan voditi u sklopu svojeg poslovanja u roku koji mu inspektor odredi iz članka 162. stavka 5. ovoga Zakona

51. ne dopusti nadležnom inspektoru privremeno oduzimanje dokumentacije koja u prekršajnom ili sudskom postupku može poslužiti kao dokaz iz članka 165. stavka 1. ovoga Zakona

52. ne omogući pečaćenje prostorija s privremeno oduzetim predmetima iz članka 165. stavka 5. ovoga Zakona

53. ne postupi po izvršnom rješenju iz članka 166. ovoga Zakona

54. ne prijavi promjene u Upisniku poljoprivrednika iz članka 118. stavka 5. ovoga Zakona

55. ne upiše u Upisnik iz članka 121.c stavka 1. ovoga Zakona i ne dostavlja podatke iz članka 121.c stavaka 2. i 6. ovoga Zakona

56. se ne pridržava odredbi kojih se moraju pridržavati pravne ili fizičke osobe u odnosu na ugovorne odnose iz članka 61. ovoga Zakona.

(2) Novčanom kaznom od 660,00 do 1320,00 eura za prekršaj iz stavka 1. ovoga članka kaznit će se i odgovorna osoba u pravnoj osobi.

(3) Novčanom kaznom od 2650,00 do 3980,00 eura za prekršaj iz stavka 1. ovoga članka kaznit će se i fizička osoba obrtnik i fizička osoba koja obavlja drugu samostalnu djelatnost.

(4) Novčanom kaznom od 660,00 do 1320,00 eura za prekršaj iz stavka 1. ovoga članka kaznit će se i fizička osoba.

Prekršajne odredbe u slučaju kršenja odredbi vezanih uz vođenje evidencije o proizvodnji i prodaji vlastitih poljoprivrednih proizvoda proizvedenih na poljoprivrednom gospodarstvu

Članak 178.

Novčanom kaznom u iznosu od 660,00 do 1320,00 eura kaznit će se za prekršaj fizička osoba poljoprivrednik iz članka 3. stavka 1. točke b) ovoga Zakona ako ne vodi evidenciju o proizvodnji i prodaji vlastitih poljoprivrednih proizvoda proizvedenih na poljoprivrednom gospodarstvu te o tome ne izvještava Agenciju za plaćanja u rokovima i na način propisan pravilnikom iz članka 119. stavka 3. ovoga Zakona.